Πόσο αξιόπιστες είναι οι επιστημονικές έρευνες; • e-steki\nO D_G έγραψε: στις 19:25, 27-08-10:\nΠόσο αξιόπιστες είναι τελικά οι επιστημονικές έρευνες;\nΗ κατανάλωση κόκκινου κρέατος κάνει καλό ή κακό; Ένα ποτήρι κρασί την ημέρα δημιουργεί ασπίδα προστασίας στον οργανισμό ή σε στέλνει μια ώρα αρχύτερα στον οδοντίατρο επειδή καταστρέφει την αδαμαντίνη;\nΗ νέα γρίπη ήταν τελικά ο «νούμερο ένα δημόσιος κίνδυνος» ή μήπως οι φαρμακοβιομηχανίες πλούτισαν για ακόμη μία φορά στην πλάτη των πολιτών-τηλεθεατών;\nΝέες έρευνες μας βομβαρδίζουν καθημερινά τονίζοντάς μας τι είναι ωφέλιμο για τον οργανισμό, τι είναι κακό για την υγεία, τι προκαλεί ψυχολογικές ή σωματικές διαταραχές, ποια προϊόντα πρέπει να καταναλώνουμε και ποια να αποφεύγουμε, πώς πρέπει να ζούμε, τι πρέπει να ακούμε, πώς να αναπνέουμε… Κι ενώ η ρήση λέει πως υπάρχουν εξαιρέσεις στον κανόνα, στον τομέα τον ερευνών φαίνεται, δυστυχώς, πως ισχύει το αντίστροφο.\nΓια να ξεκινήσει μια επιστημονική έρευνα πρέπει η επιστημονική ερευνητική ομάδα να διαθέτει τα μέσα για να την υλοποιήσει. Εργαστήρια, κλινικές, μηχανήματα και πάνω από όλα πόρους. Η χρηματοδότηση των ερευνών ουσιαστικά αποτελεί και το «κλειδί» για να καταλάβει κάποιος σε τι αποσκοπεί η συγκεκριμένη έρευνα και για λογαριασμό ποιου γίνεται. Για παράδειγμα, στην Αυστραλία πραγματοποιήθηκε έρευνα που «έδειχνε» ότι η μεγάλη κατανάλωση νερού βλάπτει τα νεφρά και ότι πρέπει να πίνουμε εναλλακτικά χυμούς και αναψυκτικά. Ο χρηματοδότης της έρευνας ήταν εταιρεία παραγωγής χυμών…\nΗ χρηματοδότηση από το κράτος σε αρκετές χώρες, και δη στην Ελλάδα, είναι ουσιαστικά ψίχουλα μπροστά στα χρήματα που απαιτούνται για να ολοκληρωθεί μια επιστημονική έρευνα και φυσικά δεν αρκούν για ολόκληρη την ερευνητική κοινότητα. Εδώ έρχονται οι εταιρείες. Και επειδή οι εταιρείες δεν είναι φιλανθρωπικά ιδρύματα για να χαρίζουν τα χρήματά τους σε ερευνητικούς σκοπούς, επιλέγουν το θέμα της έρευνας βάσει των προϊόντων που παράγουν και το πώς μπορούν να τα προωθήσουν στην αγορά, με επιστημονική «βούλα». Ή, ακόμη καλύτερα, το πώς θα «ρίξουν» το αντίπαλο προϊόν, ώστε αυτόματα να αποκτήσει το δικό τους μεγαλύτερη αγοραστική μερίδα…\nΣτην Ελλάδα οι ερευνητικές δαπάνες στα δημόσια νοσοκομεία ανέρχονται μόλις στο 0,4% των συνολικών δαπανών έρευνας. Η έρευνα στη χώρα μας χρηματοδοτείται με μόλις 0,61% του ΑΕΠ. Το 90% των νέων φαρμάκων ανακαλύπτεται από την ιδιωτική φαρμακευτική βιομηχανία. Στοιχεία που έχουν παρουσιαστεί στο 7ο Συνέδριο Health World δείχνουν ότι η έρευνα στον τομέα της Υγείας είναι κατευθυνόμενη από τις πολυεθνικές του φαρμάκου και στόχος είναι η μεγιστοποίηση των κερδών τους.\nΟ πρόεδρος του ΕΚΕΦΕ «Δημόκριτος» κ. Δημήτρης Νιάρχος εξηγεί στα «Επίκαιρα»: «Η Πολιτεία δεν έχει κατανοήσει τη σημασία της έρευνας για τη συνεισφορά που έχει στην οικονομική και κοινωνική ανάπτυξη. Επιπλέον και η βιομηχανία φαίνεται διστακτική προς αυτή την κατεύθυνση. Η χώρα μας, αν και επενδύει πολύ λίγα χρήματα (0,6% ΑΕΠ σε σύγκριση με το μέσο όρο 1,85% της ΕΕ) βρίσκεται στην 25η θέση της παγκόσμιας κατάταξης για το επιστημονικό έργο που παράγεται. Αυτό σημαίνει ότι είμαστε σε πολύ πιο ανταγωνιστική θέση από άλλες χώρες».\nΟ πρώην διευθυντής της γνωστής ιατρικής επιθεώρησης New England Journal of Medicine σε βιβλίο του αποκαλύπτει ότι τα αποτελέσματα των ερευνών επιστημόνων που χρηματοδοτούνται από φαρμακευτικές εταιρείες έχουν την τάση να είναι πάντα υπέρ των προϊόντων τους. Το ίδιο ισχύει, φυσικά, για τις περισσότερες εταιρείες.\n«Δεν θα ήθελα να χρησιμοποιήσω τους όρους ανεξάρτητες ή εξηρτημένες έρευνες, γιατί αυτό αποτελεί υποκειμενική υπόθεση. Προσωπικά, στα τριάντα και πλέον χρόνια ποτέ δεν ήμουν εξηρτημένος. Μια εταιρεία θα χρηματοδοτήσει μια έρευνα με σκοπό την ανάπτυξη ή τη βελτίωση ενός προϊόντος ή μιας υπηρεσίας, αποβλέποντας και σε οικονομικό όφελος. Υπάρχουν εταιρείες που συνδυάζουν την επιστημονική και τεχνολογική ανάπτυξη με τη βελτίωση του επιπέδου ζωής, την προστασία του περιβάλλοντος, την ανακάλυψη και την ανάπτυξη νέων πιο φιλικών προς τον άνθρωπο πηγών ενέργειας κ.λπ. Ειδικότερα, αν η έρευνα συγχρηματοδοτείται και από κρατικές πηγές, τότε το όφελος προς την κοινωνία είναι μεγαλύτερο», τονίζει ο κ. Νιάρχος.\nΈρευνα του British Medical Journal και της βρετανικής ΜΚΟ Bureau of Investigative Journalism δείχνει ότι οι οδηγίες που εκδόθηκαν από τον Παγκόσμιο Οργανισμό Υγείας το 2004 συγγράφηκαν από τρεις επιστήμονες που είχαν στο παρελθόν αποζημιωθεί για άλλες εργασίες τους από τη Roche, που παρασκεύασε το Tamiflu, και την GlaxoSmithKline (GSK), που παρασκεύασε το Relenza. Παρόλο που οι επιστήμονες δεν απέκρυψαν ποτέ τους οικονομικούς και επαγγελματικούς τους δεσμούς με τη βιομηχανία, δηλώνοντας ανοιχτά ότι συμμετείχαν σε έρευνες και σεμινάρια των εταιρειών, ο ΠΟΥ δεν αποκάλυψε ποτέ επισήμως αυτές τις σχέσεις στην εξαμηνιαία έκθεση του 2004.\nΦυσικά, τα αποτελέσματα μιας έρευνας δεν δύναται να προβλεφθούν εξαρχής. Σε μεγάλο ποσοστό, οι «ανακαλύψεις» των ερευνητών δεν συνάδουν με τις «επιθυμίες» της εταιρείας που χρηματοδοτεί την έρευνα. Στην περίπτωση αυτή, είτε διακόπτεται η έρευνα είτε τα αποτελέσματά της δεν βλέπουν ποτέ το φως της δημοσιότητας.\nΓια το λόγο αυτό, η αμερικανική κυβέρνηση το 2000 δημιούργησε το ηλεκτρονικό μητρώο Clinicaltrials.gov προκειμένου να αντιμετωπίσει το πρόβλημα της μη δημοσίευσης των κλινικών μελετών που δίνουν αρνητικά αποτελέσματα. Σύμφωνα με την αμερικανική νομοθεσία, όλες οι κλινικές δοκιμές για προϊόντα που ελέγχονται από την Υπηρεσία Τροφίμων και Φαρμάκων (FDA) πρέπει να δηλώνονται στο μητρώο αυτό. Βέβαια, και στην περίπτωση αυτή υπάρχει το ζήτημα της «δημοσιότητας».\nΜπορεί οι εταιρείες και οι ερευνητές να είναι υποχρεωμένοι να δημοσιεύουν τα αποτελέσματα όλων των ερευνών που διεξάγουν στο συγκεκριμένο μητρώο, αλλά και σε επιστημονικές επιθεωρήσεις –ωστόσο, κάποιες εταιρείες εξακολουθούν να μην το κάνουν–, δεν είναι υποχρεωμένοι όμως και να τα «διαφημίζουν».\nΜια έρευνα με αρνητικά αποτελέσματα για το προϊόν μιας εταιρείας δεν θα κάνει το γύρο του κόσμου μέσα από τα δελτία ειδήσεων ή τις εκπομπές, αφού δεν θα έχει προωθηθεί μέχρι εκεί… Ο καταναλωτής, λοιπόν, δεν πρόκειται ποτέ να μάθει γιʼ αυτή. Θα ενημερωθεί όμως αμέσως για τα θετικά του τάδε φαρμάκου ή του δείνα προϊόντος. Και μάλιστα επιλεκτικά, καθώς οι εταιρείες δίνουν υπερβολική έμφαση σε συγκεκριμένα στοιχεία που προκύπτουν από τις μελέτες και όχι στο σύνολό τους.\nΣύμφωνα, μάλιστα, με δημοσίευμα του περιοδικού Νature, η επιλεκτική δημοσίευση είναι εντονότερη σε έρευνες που σπονσοράρονται από φαρμακευτικές βιομηχανίες, καθώς μόνο το 40% των καταχωρισμένων μελετών εμφανίζεται στη βιβλιογραφία. «Και στην Ελλάδα μπορεί να υπάρχει αυτό το φαινόμενο. Συμβαίνουν άλλωστε τόσα άλλα… Η ελληνική επιστημονική κοινότητα στην πλειονότητα κινείται στα πλαίσια της επιστημονικής δεοντολογίας και οι ελληνικές έρευνες δημοσιεύονται σε διεθνή περιοδικά και με μεγάλη απήχηση, σε πείσμα της οικονομικής καχεξίας. Σε καίρια ζητήματα, οι ερευνητικοί φορείς μπορούν να γνωματεύσουν με αυστηρά ερευνητικά πρωτόκολλα και κριτήρια, αλλά τότε η Πολιτεία θα πρέπει να έχει το θάρρος να πράξει τα δέοντα, εκτός κι αν μας εμπιστευτεί να το πράξουμε εμείς», εξηγεί ο πρόεδρος του ΕΚΕΦΕ «Δημόκριτος».\n«Η κατανάλωση του τάδε προϊόντος δύο φορές την ημέρα βοηθά στη διατήρηση της σιλουέτας», «Με βάση επιστημονικές έρευνες το τάδε προϊόν μειώνει τη χοληστερίνη», «Η ημερήσια κατανάλωση του τάδε προϊόντος συμβάλλει στην καλή λειτουργία του εντέρου»… Αυτά είναι πάνω κάτω ορισμένα από το σλόγκαν με τα οποία βομβαρδιζόμαστε καθημερινά μέσω των διαφημίσεων: Έρευνες που έχουν γίνει από τις εταιρείες για τα προϊόντα τους και παρουσιάζονται στον καταναλωτή ως «μονόδρομος», αν θέλει να βελτιώσει τη ζωή του ή να «απαλλαγεί» από το πρόβλημά του.\nΣτη χώρα μας από το 2003 η αστική μη κερδοσκοπική εταιρεία «Συμβούλιο Ελέγχου Επικοινωνίας» έχει αναλάβει την τήρηση του Ελληνικού Κώδικα Διαφήμισης – Επικοινωνίας. Σε πολλές περιπτώσεις –ακόμη και πρόσφατα– έχουν αποσυρθεί διαφημιστικές καμπάνιες ή έχουν επιβληθεί πρόστιμα σε εταιρείες, καθώς θεωρήθηκε πως παραπλανούν τον καταναλωτή με ψευδή ή υπερβολικά στοιχεία, επικαλούμενες αρκετές φορές αποτελέσματα επιστημονικών ερευνών, τα οποία όμως χρησιμοποίησαν επιλεκτικά. Σε κάποιες περιπτώσεις, ενώ στην Ευρώπη έχει απαγορευτεί η κυκλοφορία συγκεκριμένων προϊόντων που υποτίθεται πως έδιναν ενέργεια στον καταναλωτή, καθώς θεωρήθηκαν επιβλαβή για τον οργανισμό, στην Ελλάδα συνεχίζουν να κυκλοφορούν κανονικά και μάλιστα εξακολουθούν να διαφημίζονται…\n«Αυτό συμβαίνει διότι για τα προϊόντα αυτά δεν υπάρχει κοινοτική οδηγία που να απαγορεύει την κυκλοφορία τους. Ελληνική νομοθεσία γιʼ αυτό δεν υφίσταται. Επομένως, είναι στην “ευχέρεια” κάθε χώρας να εγκρίνει ή να σταματήσει την κυκλοφορία τους. Στην Ελλάδα έχουν πάρει το “πράσινο φως” από το Γενικό Χημείο του Κράτους, το οποίο έχει γνωμοδοτήσει. Σε άλλες χώρες έχει απαγορευτεί η κυκλοφορία τους», εξηγεί στα «Επίκαιρα» ο πρόεδρος του ΕΦΕΤ κ. Γιώργος Νυχάς.\nΤα «Επίκαιρα» ήρθαν σε επαφή με τη Διεύθυνση Τροφίμων του Γενικού Χημείου του Κράτους. Η προϊσταμένη του τμήματος, κυρία Α. Παπαθανασίου αρνήθηκε να κάνει οποιαδήποτε δήλωση σε σχέση με το θέμα και μας παρέπεμψε στο τμήμα Διατροφικής Πολιτικής του ΕΦΕΤ…\n«Ο ΕΦΕΤ παρεμβαίνει αμέσως μόλις αντιληφθεί μια παραπλανητική διαφήμιση. Πολύ συχνά γίνονται καταγγελίες από τους ίδιους τους καταναλωτές. Καλούμε, λοιπόν, την εταιρεία που διαφημίζει να μας δώσει τα στοιχεία πάνω στα οποία βασίζεται και στη συνέχεια, αν όντως παραπλανεί το κοινό, ζητούμε την τροποποίηση ή ακόμη και την απόσυρση της διαφημιστικής καμπάνιας. Αν δεν συμμορφωθεί η εταιρεία, τότε επιβάλλονται πρόστιμα. Δεν μπορώ να σας πως συγκεκριμένα παραδείγματα, διότι είναι εμπιστευτικά. Πάντως, ακόμη και πρόσφατα έχουμε αλλάξει πολλές διαφημίσεις. Ό,τι λαμβάνει έγκριση μέσω του RASFF (ευρωπαϊκού μηχανισμού ελέγχου), λαμβάνει σχεδόν αυτόματα έγκριση και στην Ελλάδα. Αντίθετα, αν κάποιο προϊόν μπλοκαριστεί, αυτόματα αποσύρεται», συμπληρώνει ο κ. Νυχάς.\nΣε σύγχυση ο καταναλωτής\nΟι έρευνες που βλέπουν το φως της δημοσιότητας είναι τόσες πολλές και συνήθως τόσο αντιφατικές, που ο καταναλωτής δεν γνωρίζει πλέον τι να πιστέψει. Τα φρούτα και τα λαχανικά είναι σωτήρια για τον οργανισμό ή είναι τόσο ραντισμένα, που κινδυνεύουμε να αρρωστήσουμε από τα φυτοφάρμακα; Τα υποκατάστατα της ζάχαρης είναι ασφαλή ή προκαλούν παρενέργειες; Η κατανάλωση αλκοόλ συνδέεται με την κατάθλιψη ή απελευθερώνει τον πραγματικό χαρακτήρα που κρύβουμε μέσα μας;\nΕκατοντάδες επιστημονικά ή επιστημονικοφανή πορίσματα παρουσιάζονται ως ειδήσεις από τα ΜΜΕ. Η αξιοπιστία του φορέα που διενεργεί την έρευνα ελέγχεται ολοένα και λιγότερο, ενώ η «είδηση» που προκύπτει από την εκάστοτε έρευνα χρησιμοποιείται από τα ΜΜΕ για να αυξήσουν την τηλεθέασή τους ή για να προωθήσουν συγκεκριμένα συμφέροντα.\n«Ο καταναλωτής θα πρέπει να μην παρασύρεται από φήμες ή γνώμες μη “επαϊόντων” που συνήθως βλέπουμε στα ηλεκτρονικά μέσα να μιλάνε επί παντός επιστητού, να μελετά και να σκέφτεται και ο ίδιος και εφόσον δεν μπορεί να βγάλει άκρη να απευθυνθεί αρμοδίως σε ένα πανεπιστήμιο ή ένα ερευνητικό κέντρο. Δυστυχώς, η Πολιτεία δεν εισάκουσε προτάσεις επιστημονικών φορέων να ιδρυθούν “one-stop” επιστημονικά κιόσκια, στα οποία ο πολίτης θα μπορούσε να ενημερωθεί αλλά και να πάρει απαντήσεις σε επιστημονικά – τεχνολογικά θέματα», λέει χαρακτηριστικά ο κ. Νιάρχος.\nΦαίνεται όμως πως η αντιφατικότητα των ερευνών βολεύει τόσο τις εταιρείες όσο και αυτούς που προωθούν τα συμφέροντά τους. Δεν τους κάνει κάποια έρευνα; Παραγγέλνουν μια άλλη, από διαφορετική σκοπιά, τα αποτελέσματα της οποίας θα προωθούν τελικώς αυτό που οι εταιρείες επιθυμούν. Ίσως όμως αυτό να βολεύει και τον καταναλωτή, ο οποίος κρατάει αυτό που θέλει να ακούσει και απορρίπτει ως αναξιόπιστο κάτι άλλο που θεωρεί πως δεν του κάνει. Ο καθένας επομένως μπορεί να «δικαιωθεί»…\nΠηγή: Περιοδικό ΕΠΙΚΑΙΡΑ - ΤΗΣ ΓΕΩΡΓΙΑΣ ΕΥΣΤΑΘΙΟΥ,\nΊσως θα έπρεπε να μπει και σαν θέμα προς συζήτηση.\nlove_angel, DreamsRevenge, mariophys, Isiliel, Ciela\nO mariophys έγραψε: στις 12:57, 28-08-10:\nΠραγματικά εξαιρετική παρουσίαση του ζητήματος. Δεν σου κρύβω ότι το εν λόγω θέμα αποτελεί χρόνιο πονοκέφαλο της επιστημονικής κοινότητας, και κυρίως των νέων επιστημόνων που κάνουν τα πρώτα τους βήματα στο πεδίο του ο καθένας. Γιατί άλλο να είσαι λέκτορας ή αναπληρωτής ή τακτικός καθηγητής, που εκ των πραγμάτων συνεπάγεται ένα επίπεδο Ακαδημαικής καταξίωσης και εξασφαλίζει ένα δίκτυο συνεργατών, και άλλο ένας πολλά υποσχόμενος μέν, άγνωστος δε μεταπτυχιακός ή διδακτορικός φοιτητής. Όχι οτι οι άλλες βαθμίδες δεν αντιμετωπίζουν προβλήματα αλλά στους αδυνάτους ασκείται η μεγαλύτερη πίεση.\nΣε αυτούς λοιπόν τους ανθρώπους εστιάζεται η πίεση της βασικής έρευνας. Αναγκαστικά, απο τη φύση των επιστημονικών διατριβών που είναι απαρραίτητες για την απόκτηση μεταπτυχιακού ή διδακτορικού τίτλου ο εκάστοτε ενδιαφερόμενος υποχρεώνεται σε επιλογή ενός θέματος από αυτά που το προτείνει ο εκάστωτε επιβλέπων καθηγητής. Συνεπώς, από το πρώτο βήμα ακόμη πρίν καν ξεκινήσει η έρευνα υπάρχει ένα στάδιο καθοδήγησης της.\nΌπως και συ αναφέρεις το μεγαλύτερο πρόβλημα διεξαγωγής ερευνών είναι η εξασφάλιση των απαιτούμενων πόρων. Όσο πιο εφαρμοσμένο και πιο εξειδικευμένο το αντικείμενο της έρευνας, τόσο μεγαλώνει το κόστος. Σε αυτό το κόστος έρχεται να προστεθεί και η αναγκαία αμοιβή του επιστήμονα, καθότι αφιερώνοντας όλο το χρόνο του στην έρευνα δεν έχει τη δυνατότητα να αναζητήσει άλλες βιοποριστικές διεξόδους. Από την άλλη η χρηματοδότηση τόσο της Κοινότητας, όσο και του κράτους, ιδιαίτερα στην Ελλάδα πραγματικά αποτελεί απειροελάχιστο ποσό το οποίο χρησιμοποιείται μεν αλλά πολλές φορές καταλήγει σε λάθος χέρια, εκεί που δουλειά δεν γίνεται.\nΕιδικά για τα ελληνικά δεδομένα, το πανεπιστήμιο κατωχυρόνεται από το νόμο ως μέρος του κράτους μέν, αυτοδιοικούμενο δε τόσο σε λειτουργικό επίπεδο όσο και σε οικονομικό. Το κράτος δηλαδή χρηματοδοτεί άκριτα και χωρίς ουσιαστικό έλεγχο τα πανεπιστήμια τα οποία με τη σειρά τους αναλαμβάνουν το έργο της εσωτερικής οικονομικής διαχείρισης. Αυτό όμως, έχει πολλές φορές ως συνέπεια την λανθασμένη έκδοση κονδυλίων σε διάφορους τομείς λόγω ατομικών συμφερόντων. Από την άλλη, πολλές φορές κονδύλια που θα μπορούσαν να χρησιμοποιηθούν για έρευνα καταλήγουν να αναδρομολογούνται σε εργασίες επισκευής κτιρίων, από ζημιές που προκαλούνται ούκ ολίγες φορές από φοιτητές των πανεπιστημίων. Αδικαιολόγητο κατα την άποψή μου.\nΗ Βασική έρευνα, κατά σύλληψη διεξάγεται για τον εμπλουτισμό της γνώσης του ανθρώπου, και πρέπει να αποστασιοποιείται κατά κανόνα από τη Βιομηχανία. Όμως, για τους λόγους που παρέθεσα παραπάνω, αυτό είναι αδύνατο να συμβεί, και έτσι πολλές φορές οι επιστήμονες, για να υλοποιήσουν την πολυπόθητη έρευνά τους,( γιατί μη νομίζετε πολλές φορές είναι και θέμα καψίματος ! ) αναγκάζονται οι ίδιοι να καταφύγουν σε ιδιωτική χρηματοδότηση. Σαφώς, και από τη στιγμή που σε χρηματοδοτεί κάποιος περιμένει από σένα απτό αποτέλεσμα, με το οποίο να μπορεί να βγάλει κέρδος. Πολλές φορές δε, ο επιστήμονας δεν έχει καν τα πνευματικά δικαιώματα της πατέντας του, καθότι έχει προ-δεσμευτεί στην εκμετάλλευση των αποτελεσμάτων την έρευνάς του, από την εταιρία, κατά το δοκούν.\nΤέλος, ένας άλλος λόγος που πολλές φορές έρευνα μένει στο χρονοντούλαπο της ιστορίας είναι η εσωτερική έριδα μεταξύ των επιστημόνων. Δεν είναι λίγες οι περιπτώσεις στις οποίες έρευνα δεν έχει δημοσιευθεί γιατί υπήρξε έριδα ως προς την πατρότητα των ανακαλύψεων. Ακόμη και σε κατοχυρωμένες πατέντες υπάρχει μεγάλη αντιδικία ως προς τα πνευματικά δικαιώματα. Για παράδειγμα, πριν μερικά χρόνια η Microsoft είχε εξαναγκαστεί σε πληρωμή υπέρογκου ποσού ώς αποζημίωση στην Apple για χρησιμοποίηση στοιχείων του GUI της δεύτερης στα λειτουργικά συστήματα της πρώτης.\nΒέβαια, θα μου πείτε, διαβάζοντας κανείς αυτά θα πρέπει να απογοητευθεί καθώς δεν φαίνεται να υπάρχει τέλος στη φαυλότητα. Ας συνηγορήσουμε όμως και λίγο με το διάβολο, γιατί σας λέω, ελάτε στην κόλαση είναι ωραία εδώ.... Δεν είναι όλοι οι επιστήμονες πιόνια των μεγάλων εταιριών,υπάρχουν και αυτοί, και ειδικά στην Ελλάδα δεν είναι και λίγοι που υπερασπίζονται τα κεκτημένα τους και τις αξίες με τις οποίες ζουν, και απαξιώνοντας τα πολλά χρήματα επιλέγουν να υλοποιήσουν ο καθένας το όνειρό του ερευνητικά, με αυτά τα λίγα που τους προσφέρονται ( ίσως είναι γιατί οι Έλληνες έχουμε πλέον συνηθήσει στη λιτότητα ! ). Επίσης, σιγά σιγά ξεπετάγονται και προγράμματα υποστήριξης των νέων επιστημών, όπως το Πρόγραμμα Κ.Καραθεωδορή\nΗ κοινωνία του εικοστού πρώτου αιώνα, είναι κοινωνία της πληροφορίας περισσότερο παρά οποιαδήποτε άλλη. Δεν είναι λοιπόν να απορεί κανείς που πολλοί προσπαθούν να χειραγωγήσουν τη γνώση. Πιστεύω, όμως ότι σε έναν ωκεανό πληροφοριών όπως αυτόν της εποχής μας, κάθε τέτοια προσπάθεια είναι καταδικασμένη στην αποτυχία. Παρά τις προσπάθειες καθυποταγής της επιστημονικής κοινότητας στα μεγάλα συμφέροντα, υπάρχουν οι φωνές που ανιδιοτελώς προσπαθούν να κάνουν τη γνώση προσβάσιμη στο ευρύ κοινό. Για το σκοπό αυτό υπάρχει και η σελίδα δημοσίευσης ερευνών από πολλές επιστήμες, Arxiv.org.\nΑισιοδοξώ, ότι ο σημερινός άνθρωπος ακριβώς λόγω του όγκου πληροφοριών που έχει στη διάθεσή του, και της πληθώρας των διαφορετικών πηγών από τις οποίες αυτή είναι προσβάσιμη, εφαρμόζοντας κριτική σκέψη έχει τη δύναμη να βρεί την κατάλληλη ισορροπία.\nH Ceres Victoria censored έγραψε: στις 01:11, 29-08-10:\nκαποιες ερευνες ειναι αξιοπιστες καποιες οχι. Στο παραδειγμα με το κρασι η ερευνα γινεται ρωτοντας ατομα τα οποια πινουν κρασι και παρατηρωντας τις ασθενειες τους. Δηλαδη παρατηρησαν οτι σε δειγμα 1000 ατομων, τα ατομα που επιναν κρασι εμφανισαν λιγοτερες καρδιακες παθησεις. Αυτο ομως δεν ειναι απολυτο και δεν σημαινει οτι επειδη πινεις κρασι δεν θα παθεις καρδια. Υπαρχουν και αλλοι παραγοντες που καθοριζουν καποιες ασθενειες. Αν ομως κανεις ερευνα και δεις οτι καποιες απο τις ουσιες που βρισκονται στο κρασι επηρεαζουν τα κυτταρα μας, τοτε εχεις ανακαλυψει κατι σημαντικο. Μπορει να δημοσιευονται περισσοτερες ερευνες που χρηματοδοτουνται απο εταιριες, αλλα ειναι στο χερι μας τι θα πιστεψουμε και τι οχι. Συνηθως αναλυουμε αυτα που διαβαζουμε.


Επικοινωνία Μαυρωτά – Συντυχάκη για τα rapid τεστ στον αθλητισμό | athlitiko\nΣπορ 17 Σεπτεμβρίου 2021, 14:14\nΤηλεφωνική επικοινωνία με τον Γενικό Γραμματέα Αθλητισμού, Γιώργο Μαυρωτά, είχε ο βουλευτής Ηρακλείου του ΚΚΕ, Μανώλης Συντυχάκης.\nΤο θέμα της συζήτησης τους αφορούσε τα rapid τεστ στα οποία υποχρεούνται να υποβάλλονται άπαντες στον αθλητισμό και συνεπώς η οικονομική επιβάρυνση που προκύπτει για γονείς και αθλούμενους. «Ως μόνη απάντηση έδωσε ότι όλοι πρέπει να εμβολιαστούν», τονίζεται στο δελτίο Τύπου του ΚΚΕ ότι ήταν η απάντηση που έδωσε ο κ. Μαυρωτάς στον κ. Συντυχάκη.\n«Ο Μανώλης Συντυχάκης, βουλευτής του ΚΚΕ, είχε τηλεφωνική επικοινωνία με τον Γιώργο Μαυρωτά, Γενικό Γραμματέα Αθλητισμού. Του εξέθεσε την απαράδεκτη κατάσταση που επικρατεί στα σωματεία, ενώ τα μέτρα που έχουν ληφθεί σε σχέση με τα rapid test αποτελούν μεγάλη οικονομική επιβάρυνση για τους γονείς και τους αθλούμενους. Ζήτησε να ληφθούν όλα τα απαραίτητα μέτρα προστασίας των αθλητών με αποκλειστική ευθύνη του κράτους, να σταματήσει η κυβέρνηση να τα μεταθέτει όλα στην ατομική ευθύνη.\nΠαράλληλα, ο Μανώλης Συντυχάκης επανέφερε το θέμα της οικονομικής ασφυξίας στην οποία έχουν περιέλθει τα αθλητικά σωματεία, με το κράτος και την κυβέρνηση να μην έχουν αποδώσει ακόμα όσα υποχρεούνται, προκειμένου να λειτουργήσουν απρόσκοπτα τόσο τα σωματεία, όσο και τα αθλητικά κέντρα. Αυτό έχει ως αποτέλεσμα να περιορίζεται ένα μεγάλο μέρος των ζωτικών παροχών σε χιλιάδες αθλητές, τις οικογένειές τους, σε προπονητές και άλλους εργαζόμενους που η επιβίωσή τους εξαρτάται από την ενασχόλησή τους με τον αθλητισμό. Ζήτησε άμεσα να προχωρήσει η οικονομική ενίσχυση των σωματείων, που αφορούν μισθώματα\nΟ Γενικός Γραμματέας Αθλητισμού, κ. Μαυρωτάς, ως μόνη απάντηση έδωσε ότι όλοι πρέπει να εμβολιαστούν».\nΓΓΑΓΙΩΡΓΟΣ ΜΑΥΡΩΤΑΣΚΚΕΜΑΝΩΛΗΣ ΣΥΝΤΥΧΑΚΗΣ


Mammuth στον Μαραθώνιο Θερινών Προβολών – Παραθυρο\nΟ Σερζ Πιλαρντός πρόκειται να συνταξιοδοτηθεί. Εργάζεται από τα δεκάξι του σε διάφορες δουλειές αλλά όπως διαπιστώνει η σύζυγός του, Κατρίν, δεν υπάρχουν όλα τα ένσημα για τη συνταξιοδότησή του, γιατί ορισμένοι εργοδότες παρέλειψαν να κάνουν τις απαραίτητες γραφειοκρατικές διατυπώσεις. Μετά από παρότρυνση της Κατρίν, αποφασίζει να βγάλει από το γκαράζ την αγαπημένη του μοτοσικλέτα, το Μαμούθ, και να γυρίσει στα μέρη που έζησε και δούλεψε στο παρελθόν.\nΟ Ζεράρ Ντεπαρντιέ σε μια καλή ερμηνεία ως Σερζ Πιλαντρός [ή Μαμούθ] και η Γιολάντ Μορώ ως Κατρίν, υπό τις σκηνοθετικές οδηγίες των Gustave de Kervern και Benoît Delépine. Οι σκηνοθέτες υπογράφουν επίσης το σενάριο της ταινίας, γαλλικής παραγωγής 2010.\n+ Την Παρασκευή, 26/08, και την Παρασκευή 2 Σεπτεμβρίου, στο θερινό σινεμά Κωνστάντια [στην Παλλουριώτισσα], στις 21:00. Η ταινία προβάλλεται στο πλαίσιο των προβολών Μαραθώνιου Θερινών Προβολών.\nΕισιτήρια προς 4 ευρώ. Πληροφορίες τηλ. 22439838.


To ιστορικό του Κουφόπουλου | Μαθήματα Χημείας\nΓνωρίστε τον χημικό\nTo ιστορικό του\nΤα μαθήματα που διδάσκει\nΟι πιστοποιήσεις του\nΟι ιστοσελίδες του\nΧημεία Β’ Λυκείου\nΘέματα Χημείας Πανελληνίων\nΕπαναληπτικά θέματα Χημείας Πανελληνίων\nΘέματα Χημείας ΟΕΦΕ\nΘέματα Χημείας ΚΕΕ\nΣταυρόλεξο Οργανικής Χημείας\nΔείκτες – Εξουδετέρωση\nΤο ιστορικό ...\nΤα πρώτα φροντιστηριακά μου μαθήματα σε συμμαθητές μου της Β΄ Λυκείου.\nΠέρασα με υποτροφία (5ος) στο Χημικό τμήμα του Παν/μίου ΑΘΗΝΩΝ.\nΜε μια μηχανή HONDA ξεκίνησα ιδιαίτερα μαθήματα Χημείας σε όλη την Αθήνα.\nΑπέκτησα την δεξιότητα του τυφλού συστήματος δακτυλογράφησης. Σήμερα εκπαιδεύω μαθητές με μια δική μου μέθοδο τυφλής δακτυλογράφησης.\nΜε την ηλεκτρονική μου γραφομηχανή έγραψα το πρώτο μου βιβλίο με τίτλο «ΕΙΣΑΓΩΓΗ ΣΤΗΝ ΟΡΓΑΝΙΚΗ ΧΗΜΕΙΑ ».\nΤελείωσα τη καριέρα μου σαν αθλητής στίβου με μια πανελλήνια νίκη (1ος ) στη σφαιροβολία, στο Πανελλήνιο Πρωτάθλημα Ανωτάτων Σχολών.\nΆρχισα τη συγγραφή βιβλίων Φυσικής & Χημείας και έβαλα στόχο να γίνω συγγραφέας. Μέσα σε 10 χρόνια (μέχρι το 1994) έγραψα 75 φροντιστηριακά βιβλία.\nΗ πρώτη συνεργασία με το Φροντιστήριο «ΤΑΥ», στο Παλαιό Φάληρο. Δίδαξα Χημεία σε τμήματα Β΄ Λυκείου.\nΕκπλήρωσα την στρατιωτική μου θητεία σε μονάδα ΕΥΠ στον Έβρο.\nΗ ορκωμοσία στο Πανεπιστήμιο Αθηνών. Βαθμός πτυχίου: «Λίαν καλώς».\nΗ συνεργασία με το Φροντιστήριο «ΣΧΗΜΑ», στην Καλλιθέα. Ανέλαβα υπεύθυνος καθηγητής σε όλα τα τμήματα Φυσικής & Χημείας.\nΗ συνεργασία με το φροντιστήριο «ΣΥΝΟΛΟ» στον Πειραιά. Δίδαξα Χημεία Γ΄ Λυκείου.\nΗ συνεργασία με το φροντιστήριο «ΕΡΕΥΝΑ» στην Γλυφάδα, ως υπεύθυνος καθηγητής Χημείας Β΄ & Γ΄ Λυκείου.\nΗ ίδρυση του φροντιστηρίου «ΣΥΓΧΡΟΝΗ ΜΕΛΕΤΗ», σε συνεργασία με συναδέλφους Μαθηματικών και Φυσικής και Κοινωνιολογίας.\nΟργάνωσα το τμήμα διαφήμισης και το τμήμα γραμματειακής υποστήριξης του φροντιστηρίου και της Σχολής Πληροφορικής ΣΥΓΧΡΟΝΗ ΜΕΛΕΤΗ.\nΑπέκτησα το πρώτο μου PC. Δημιούργησα το πρώτο έγγραφο με το Word 2.Από το 1993 έως σήμερα έχω δημιουργήσει 237.000 αρχεία (έγγραφα, μακέτες, παρουσιάσεις, φωτογραφίες, βίντεο κ.α.) με Word, Excel, PowerPoint, CorelDraw, Photoshop κ.α.\nΗ πρώτη προσπάθεια δημιουργίας γκρουπάδικου Φυσικής & Χημείας στο Ν. Ηράκλειο, σε συνεργασία με συνάδελφο Φυσικό.\nΗ δεύτερη προσπάθεια δημιουργίας γκρουπάδικου Χημείας στην Πλατεία Κάνιγγος.\nΊδρυσα την «Εκπαιδευτική Λέσχη», που ήταν δανειστική βιβλιοθήκη, έκδοση του περιοδικού «Constructive» και εργαστήριο υπολογιστών και Internet για τους μαθητές του φροντιστηρίου.\nΚατασκεύασα την πρώτη ιστοσελίδα για το φροντιστήριο «www.educlub.gr».\nΈγινα μέλος του National Geographic Society. Τα περιοδικά και οι ταινίες του είναι στη διάθεση των μαθητών.\nΠαρακολούθησα όλα τα σεμινάρια που διοργανώνει ο σύλλογος των Φροντιστηρίων Ελλάδας ΟΕΦΕ, ο σύλλογος των φροντιστηρίων Αττικής ΕΣΙΦΜΕΑ, και ο Ευρωπαϊκός οργανισμός πληροφορικής ECDL.\nΠαρακολούθησα και ολοκλήρωσα με επιτυχία το διεθνώς αναγνωρισμένο Σεμινάριο «Εκπαίδευση Εκπαιδευτών», το οποίο ικανοποιεί την απαίτηση διδακτικής εμπειρίας για τις πιστοποιήσεις «Microsoft Office Specialist Master Instructor».\nΣυμμετείχα στην πρώτη «Προσομοίωση των Πανελλαδικών Εξετάσεων» που διοργάνωσε ο σύλλογος ΟΕΦΕ μέσω Internet.\nΊδρυσα και ανέλαβα υπεύθυνος του πρώτου Εξεταστικού Κέντρου ECDL (0346) στην Ανατολική Αττική. Μέχρι σήμερα έχω εκπαιδεύσει και έχουν αποκτήσει το ECDL, πάνω από 1000 άτομα.\nΊδρυσα και ανέλαβα υπεύθυνος του Κέντρου Εκμάθησης πληροφορικής σε παιδιά από 6 ετών, «FUTUREKIDS ΠΑΛΛΗΝΗΣ».\nΟργάνωσα και συμμετείχα στη διδασκαλία των σεμιναρίων πληροφορικής σε μέλη και φίλους του ΠΑΣΟΚ, που διεξήχθησαν μετά από διαγωνισμό.\nΟργάνωσα και συμμετείχα στη διδασκαλία των σεμιναρίων πληροφορικής σε αξιωματικούς της πολεμικής αεροπορίας στο Πεντάγωνο, που διεξήχθησαν μετά από διαγωνισμό.\nΟργάνωσα τα «Εργαστήρια Πληροφορικής». Μερικά από τα αντικείμενα εκπαίδευσης είναι: ηχογράφηση βιντεοσκόπηση, σκανάρισμα, ρετουσάρισμα φωτογραφιών, επεξεργασία βίντεο, επικοινωνία με ήχο & εικόνα, δημιουργία κινουμένων σχεδίων, εξερεύνηση της γης και του διαστήματος με τον υπολογιστή, κατασκευή blog, συναρμολόγηση υπολογιστή.\nΟργάνωσα και συμμετείχα στη διδασκαλία των σεμιναρίων πληροφορικής σε γονείς συλλόγων γονέων δημοσίων σχολείων της Παλλήνης, που διεξήχθησαν μετά από σχετική προσφορά.\nΚατασκεύασα τις Ιστοσελίδες – blog σε 50 επιχειρήσεις – καταστήματα της Παλλήνης.\nΔημιούργησα, σε συνεργασία με δυο καθηγητές πληροφορικής, τον Πανελλήνιο Επαγγελματικό Κατάλογο «www.youfind.gr».\nΔημιούργησα την προσωπική μου Ιστοσελίδα «λυνω.gr», μέσα από την οποία οι μαθητές Δημοτικού, Γυμνασίου και Λυκείου μπορούν να λύσουν τις ασκήσεις τους και μπορούν να βρουν θέματα για να εξασκηθούν.\nΗ λύση της συνεργασίας με τη ΣΥΓΧΡΟΝΗ ΜΕΛΕΤΗ και η ίδρυση του φροντιστηρίου, «ΓΚΡΟΥΠ ΚΟΥΦΟΠΟΥΛΟΥ»\nΣε συνεργασία με GROUPON, διοργάνωσα επαγγελματικά σεμινάρια υπολογιστών και εκπαίδευσα πάνω από 200 άτομα σε Photoshop, Corel, Html και κατασκευή ιστοσελίδων.\nΗ επιτυχία μας: Ο Γιάννης Κουφόπουλος εισάγεται 1ος στη Στρατιωτική Σχολή Ευελπίδων με 18448 μόρια.\nΑπό αυτή τη χρονιά υιοθετώ τη χρήση βιντεοπροβολέα στη διδακτική διαδικασία.\nΨηφιοποίησα το εκπαιδευτικό υλικό του φροντιστηρίου και δημιούργησα μια ηλεκτρονική βιβλιοθήκη που έχουν πρόσβαση όλοι οι μαθητές.\nΞεκίνησα τη συνεργασία με τον φορέα πιστοποίησης GLOBAL CERT.\nΜετά τον Γιάννη ήρθε η σειρά του Στέφανου. Πέρασε 24ος από τους 5281 μαθητές που δήλωσαν στο μηχανογραφικό τους το τμήμα «ΜΑΡΚΕΤΙΝΓΚ ΚΑΙ ΕΠΙΚΟΙΝΩΝΙΑΣ (ΟΠΑ)».\nΟλοκλήρωσα την ψηφιοποίηση όλων των βιβλίων του φροντιστηρίου.\n© Μαθήματα Χημείας Κουφόπουλου. All rights reserved.


Ανησυχία και στην Ελλάδα για τη διασπορά του μεταλλαγμένου κορονοϊού — pontosnews.gr\nΑνησυχία και στην Ελλάδα για τη διασπορά του μεταλλαγμένου κορονοϊού\nΚαμπανάκι και για το δείκτη θετικότητας\n27/01/2021 - 9:31πμ\nΤα «ορφανά» κρούσματα της βρετανικής μετάλλαξης του SARS-CoV-2, αλλά και η αύξηση των νέων λοιμώξεων ενώ η χώρα βρίσκεται ήδη σε μερική χαλάρωση του lockdown το οποίο επιβλήθηκε πριν από 83 ημέρες, προκαλούν ανησυχία στους επιστήμονες, που προειδοποιούν για το ενδεχόμενο να υπάρξει επιστροφή στην αυστηρή καραντίνα, για τρίτη φορά.\nΗ διασπορά της βρετανικής μετάλλαξης μοιάζει να είναι ταχύτατη.\nΕπισήμως ο ΕΟΔΥ έχει ανακοινώσει ότι από τον περασμένο Νοέμβριο έχουν διαπιστωθεί εργαστηριακά 62 κρούσματα μεταλλαγμένου κορονοϊού, σε Αθήνα και Κρήτη. Ωστόσο, έγινε γνωστό ότι κρούσματα υπάρχουν και στη βόρεια Ελλάδα, χωρίς ακόμα να είναι σαφές πόσα και πού.\nΤα επιστημονικά δεδομένα δείχνουν ότι το εμβόλιο κατά της Covid-19 καλύπτει και τις μεταλλάξεις, ωστόσο το εμβολιαστικό πρόγραμμα στην Ελλάδα –όπως και στην υπόλοιπη Ευρώπη λόγω της μείωσης των παραδόσεων–, προχωρά με αργούς ρυθμούς.\nΠέρα από το νέο στέλεχος του ιού, που τον κάνει πιο μεταδοτικό από 50% έως και 70%, προβληματισμό προκαλεί και η ραγδαία αύξηση των επιβεβαιωμένων κρουσμάτων στην Ελλάδα. Σύμφωνα με το κεντρικό δελτίο ειδήσεων του STAR, ο δείκτης θετικότητας στη χώρα βρίσκεται πλέον στο 2,3%.\nΠιο επιβαρυμένες περιοχές θεωρούνται η Εύβοια, η Δυτική Αττική και τα βόρεια προάστια, καθώς και ο Πειραιάς.\nΑνοιξιάτικος ο καιρός στο μεγαλύτερο μέρος της χώρας\n13/05/2021 - 8:06πμ\nΑκόμα 2.489 κρούσματα κορονοϊού και 70 νεκροί σε 24 ώρες\n12/05/2021 - 6:40μμ


«Επιθετική πολιτική» για τους επικουρικούς γιατρούς από την Περιφέρεια - naxostimes.gr\nΚυριακή 29 Νοεμβρίου 2020 0:17\n«Επιθετική πολιτική» για τους επικουρικούς γιατρούς από την Περιφέρεια\nΚορωνοϊός: Επτά νέα κρούσματα στις Κυκλάδες – Δείτε σε ποια νησιά 28 Νοεμβρίου 2020\nΕΟΔΥ: 217 τεστ κορωνοϊού σε Πάρο και Σύρο – Όλα αρνητικά στον κορωνοϊό 28 Νοεμβρίου 2020\nΕπιθετική πολιτική θα ακολουθήσει η Περιφέρεια Ν. Αιγαίου όσον αφορά στους επικουρικούς γιατρούς.\nΜετά από εξαντλητική συζήτηση περίπου 3 (!) ωρών, κατά τη διάρκεια της οποίας τοποθετήθηκε αριθμός ρεκόρ περιφερειακών συμβούλων, το Περιφερειακό Συμβούλιο – στο πλαίσιο των διατάξεων του άρθρου 20 του Ν. 4213/13 (που προβλέπουν τη δυνατότητα στους ΟΤΑ να παρέχουν κίνητρα υπέρ επικουρικών γιατρών στις άγονες, απομακρυσμένες, νησιωτικές και προβληματικές περιοχές) και εκτιμώντας το θέμα της υγείας ως κυρίαρχο στη λίστα των προβλημάτων και μειονεκτημάτων της νησιωτικής Ελλάδας – αποφάσισε κατά πλειοψηφία να κινητροδοτήσει την κάλυψη κενών θέσεων επικουρικών γιατρών στις ανωτέρω περιοχές της Περιφέρειας Ν. Αιγαίου.\nΕιδικότερα, η Περιφέρεια θα παρέχει αποζημίωση στους επικουρικούς γιατρούς που θα υπηρετήσουν στις ανωτέρω περιγραφόμενες περιοχές της Περιφέρειας Ν. Αιγαίου, μέχρι του ποσού των 450 ευρώ (ανά γιατρό) μηνιαίως για όλη τη διάρκεια της σύμβασης ή της θητείας τους με ανώτερο διάστημα την τριετία. Η σχετική διαδικασία εκ μέρους του υπουργείου (προκήρυξη κάλυψης κενών θέσεων) στην περίπτωση που περιλαμβάνει την ανωτέρω αποζημίωση, προϋποθέτει τη σύμφωνη γνώμη της Περιφέρειας Ν. Αιγαίου την οποία εξουσιοδοτείται να εκφράσει ο περιφερειάρχης.\nΗ παρούσα απόφαση αφορά τον ανώτατο αριθμό των 60 επικουρικών γιατρών που προκύπτει από την αύξηση κατά 10 επί των αναγκών που σήμερα καταγράφει η 2η Υ.Π.Ε. Πειραιώς και Αιγαίου, προκειμένου να καλυφθούν και θέσεις επικουρικών γιατρών σε νησιά που η σημερινή αποτύπωση της 2ης Υ.Π.Ε. Πειραιώς και Αιγαίου δεν προβλέπει. Επισημαίνεται ότι η ανωτέρω αποζημίωση δεν θα καταβάλλεται σε περίπτωση υπηρεσιακής μεταβολής (απόσπασης, μετακίνησης κλπ) που συνεπάγεται την μη παροχή των ιατρικών υπηρεσιών από τη θέση την οποία έχουν τοποθετηθεί.\n«Ημιτελής η λίστα της 2ης Υ.Π.Ε.»\nΤην εισήγηση του θέματος έκανε ο εντεταλμένος περιφερειακός σύμβουλος Νίκος Καραμαρίτης, ο οποίος απάντησε στις διευκρινιστικές ερωτήσεις που του έθεσαν οι περιφερειακοί σύμβουλοι.\nΟ εντεταλμένος περιφερειακός σύμβουλος Νίκος Καραμαρίτης\nΟ κ. Καραμαρίτης χαρακτήρισε ημιτελή και πρόχειρη τη λίστα της 2ης Υ.Π.Ε., διευκρινίζοντας ότι περιμένει τις προτάσεις των συμβούλων προκειμένου να συμπεριληφθούν στην επίσημη πρόταση που θα κατατεθεί στο υπουργείο Υγείας. «Το υπουργείο θα καθορίσει τις θέσεις. Ο κ. Κουρουμπλής περιμένει να τελειώσουμε τη διαβούλευση και να “κλείσουμε” τις λίστες, ώστε να κάνει την ανάρτηση των πινάκων των θέσεων. Θέλουμε και τις δικές σας προτάσεις ανά νησί» επεσήμανε σχετικά ο κ. Καραμαρίτης.\nΌσον αφορά στο νομό Κυκλάδων, η λίστα της Υ.Π.Ε. περιλάμβανε 33 θέσεις επικουρικών θέσεων, κατανεμημένες ως εξής: 2 στο Γ.Ν.-Κ.Υ. Νάξου, 1 στο Π.Π.Ι. Ανάφης, 1 στο Π.Π.Ι. Θηρασιάς, 1 στο Π.Π.Ι. Φολεγάνδρου, 1 στο Π.Π.Ι. Σικίνου, 3 στο Κ.Υ. Ίου, 1 στο Π.Ι. Ίου, 2 στο Π.Π.Ι. Κιμώλου, 1 στο Π.Π.Ι. Αντιπάρου, 1 στο Π.Π.Ι. Κέας, 1 στο Π.Π.Ι. Δρυοπίδας Κύθνου, 1 στο Π.Π.Ι. Σερίφου, 1 στο Π.Π.Ι. Σίφνου, 3 στο Κ.Υ. Αμοργού, 1 στο Π.Π.Ι. Σχοινούσας, 1 στο Π.Π.Ι. Δονούσας, 1 στο Π.Π.Ι. Ηρακλειάς, 1 στο Π.Π.Ι. Κουφονησίων, 3 στο Κ.Υ. Άνδρου, 3 στο Κ.Υ. Τήνου, 3 στο Κ.Υ. Μήλου.\nΤην πρόθεση της Περιφέρειας να εξαντλήσει τα περιθώρια που δίνονται από τη νομοθεσία προκειμένου να αντιμετωπιστεί ένα από τα μεγαλύτερα προβλήματα της περιοχής, εξέφρασε ο Γιώργος Χατζημάρκος, που αναφέρθηκε στη δεδομένη συνεργασία με το υπουργείο, βασισμένη σε κλίμα «αμοιβαίας εμπιστοσύνης».\nΣύμφωνα με τον περιφερειάρχη, «πάμε επιθετικά, να συμβάλλουμε θετικά και δημιουργικά για να δοθούν λύσεις […] Θέλουμε μια συμπαγή απόφαση που να “στέκει” νομικά και να σταλεί στον υπουργό χωρίς περιθώρια παρερμηνείας, χωρίς να δίνεται η δυνατότητα στους υπηρεσιακούς παράγοντες να μπορούν να λειτουργήσουν με τρόπο που να μπορούν να μας εκπλήξουν ή να μας παρακάμψουν. Δεν θα υποκαταστήσουμε το υπουργείο, αλλά δεν πρέπει να απεμπολήσουμε το δικαίωμα να μπορούμε να παρεμβαίνουμε».\nΣτη συνέχεια, ο κ. Χατζημάρκος εξήγησε τι σημαίνει άγονες και προβληματικές περιοχές και τόνισε: «Ξεκινάμε μια πορεία ανάληψης ευθύνης. Ανοίγουμε μια λεωφόρο συνεργασίας με το υπουργείο Υγείας και ζητάμε την αρμοδιότητα όσο βαριά και δύσκολη κι αν είναι. Ζητάμε να αποκτήσουμε ζωτικό χώρο και ενεργό ρόλο και δεν επιτρέπουμε τη συζήτηση περί αρμοδιοτήτων να μας κρατά στην αδράνεια».\nΣτο ίδιο μήκος κύματος κινήθηκε και ο κ. Λεονταρίτης, που δήλωσε χαρακτηριστικά ότι η περιφερειακή αρχή αφενός τολμά να συγκρούεται με προβλήματα που δεν είναι της αρμοδιότητας της για το καλό των πολιτών κι αφετέρου υπηρετεί τη δημιουργική πολιτική.\nΘετικές οι παρατάξεις της μειοψηφίας – Λευκό η Λαϊκή Συσπείρωση\nΟι επικεφαλής των παρατάξεων της μειοψηφίας τοποθετήθηκαν επί του θέματος και εν τέλει τάχθηκαν υπέρ της πρωτοβουλίας της Περιφέρειας, παρόλο που δεν παρέλειψαν να σημειώσουν ότι σαφώς και αποτελεί υποχρέωση της Πολιτείας να παρέχει αξιοπρεπείς υπηρεσίες υγείας στους πολίτες των νησιών, δίνοντας μόνιμη λύση στο συγκεκριμένο πρόβλημα.\nΛευκό ψήφισε ο περιφερειακός σύμβουλος της Λαϊκής Συσπείρωσης Βαγγέλης Σιγάλας, με το σκεπτικό ότι «ο επικουρικός γιατρός είναι μια εφεύρεση πρόχειρη και παροδική», που «δεν μπορεί να λύσει το πρόβλημα της υγείας στα νησιά».\n«Προσπαθείτε να πείσετε τον κόσμο που υποφέρει ότι με “πασαλείμματα” θα λυθούν τα προβλήματα» τόνισε ο κ. Σιγάλας, αναφέροντας για ακόμη μια φορά τις προτάσεις της Λαϊκής Συσπείρωσης που περιλαμβάνουν τη διεκδίκηση ενός αποκλειστικά δημόσιου συστήματος Υγείας – Πρόνοιας, με κατάργηση κάθε επιχειρηματικής δράσης.


[24-06-2019] Ην. Βασίλειο: Θεραπείες πλαστικής ιατρικής με δυσάρεστη έκβαση\nΟι επεμβάσεις πλαστικής χειρουργικής, καθώς και άλλες μέθοδοι πλαστικής ιατρικής όπως οι θεραπείες μπότοξ, επιλέγονται από όλο και περισσότερους ανθρώπους κάθε χρόνο.\nΗ χρήση τους από διάσημους ανθρώπους προσελκύει την προσοχή ατόμων που δεν είναι ευχαριστημένοι με την εμφάνισή τους και αποφασίζουν να δοκιμάσουν, χωρίς να λάβουν υπόψη τους τις πιθανές συνέπειες που μπορεί να έχουν στην υγεία τους. Διάφορες επιπλοκές έχουν συνδεθεί με τις επεμβάσεις πλαστικής ιατρικής που μπορεί να διαφέρουν από απλή διόγκωση του σημείου ή λοιμώξεις μέχρι τύφλωση ή ακόμη και θάνατο. Η επικινδυνότητα αυξάνει όταν οι διάφορες θεραπείες πραγματοποιούνται σε κέντρα με μη ιατρικά εκπαιδευμένο προσωπικό ή στο εξωτερικό, όπου ο ασθενής δεν έχει την κατάλληλη ιατρική επίβλεψη όταν επιστρέφει, μετά το πέρας της θεραπείας.\nΜια καινούρια θεραπεία πλαστικής ιατρικής αποτελούν τα ενέσιμα εμφυτεύματα υαλουρονικού (fillers). Το υαλουρονικό είναι μία πρωτεΐνη που βρίσκεται φυσιολογικά στην ανθρώπινη επιδερμίδα και έχει την ιδιότητα να συγκρατεί νερό στο δέρμα, προσφέροντάς του όγκο και ελαστικότητα. Τα fillers είναι ενέσιμα υλικά - κυρίως υαλουρονικό - που εγχύονται στο δέρμα με σκοπό την απάλειψη των ρυτίδων, την αποκατάσταση των ζυγωματικών και του σχήματος του προσώπου καθώς και τον τονισμό διάφορων χαρακτηριστικών, όπως τα χείλη. Μία κατηγορία fillers που χρησιμοποιούνται ευρέως είναι τα lip fillers, που συχνά εκτελούνται από άτομα χωρίς ιατρική κατάρτιση καθώς δε συνταγογραφούνται ως φάρμακα.\nΈνα μεγάλο ποσοστό των ατόμων που χρησιμοποιούν τέτοιες μεθόδους “βελτίωσης” της εμφάνισής τους (~70%) νιώθουν ικανοποιημένοι από το αποτέλεσμα και καλύτερα με τον εαυτό τους και το σώμα τους μετά την πραγματοποίηση της θεραπείας. Όμως, κάποιοι άνθρωποι όχι μόνο δεν είδαν θετικά αποτελέσματα αλλά είδαν μέρη του σώματός τους, όπως το πρόσωπό, να παραμορφώνονται. Η διαδικασία για να επανέλθουν στην πρότερη κατάστασή, εάν αυτό ήταν δυνατό, ήταν χρονοβόρα και επίπονη. Η πρόταση των γιατρών για αποφυγή τέτοιων αποτελεσμάτων είναι να μην πραγματοποιείται καμία ιατρική μέθοδος και θεραπεία, ούτε οι αισθητικές επεμβάσεις, χωρίς τη συμμετοχή ιατρικά καταρτισμένου προσωπικού. Επιπλέον, να έχουν ενημερωθεί οι ασθενείς από πριν για τους κινδύνους και τις πιθανές επιπλοκές που μπορεί να προκύψουν από τέτοιες επεμβάσεις καθώς και τις σωματικές και ψυχολογικές συνέπειες που μπορεί να επιφέρουν. Έτσι, μειώνεται ο κίνδυνος λάθους κατά τη διαδικασία και δε νιώθουν παραπλανημένοι οι ασθενείς σε περίπτωση λάθους.


Κουμουτσάκος στο ΕΛΚ: Δίκαιο, αυστηρό, αλλά όχι τιμωρητικό Brexit - Daily-News.GR\n26 Ιουνίου 2017, 22:52\tΕιδήσεις 46 Προβολές\nΚεντρικό θέμα της Συνόδου είναι η διαμόρφωση των θέσεων του ΕΛΚ για το μέλλον της Ευρώπης, με έμφαση στις διαπραγματεύσεις για το Brexit. O βουλευτής Β’ Αθηνών και Τομεάρχης Εξωτερικών της Νέας Δημοκρατίας, τόνισε πως «η Ένωση θα πρέπει να είναι αυστηρή, αλλά και δίκαιη, και πάντως όχι τιμωρητική προς τους Βρετανούς, προκειμένου να διασφαλιστεί το μέλλον της σχέσης με τη Μεγάλη Βρετανία».\n«Οφείλουμε να διασφαλίσουμε τα συμφέροντα, τα δικαιώματα και τις ευρωπαϊκές κατακτήσεις για τους όλους τους πολίτες της Ευρωπαϊκής Ένωσης και ασφαλώς και για εκείνους που ζουν εντός της Μεγάλης Βρετανίας. Είναι προς το συμφέρον όλων, μετά το Brexit να διαμορφωθεί μία ξεκάθαρη λειτουργική σχέση με τη Μεγάλη Βρετανία, που δεν θα την αποξενώνει από την Ευρώπη», πρόσθεσε ο κ. Κουμουτσάκος, υπογραμμίζοντας πως «η διαπραγμάτευση για το Brexit δεν μπορεί να μονοπωλήσει για δύο ολόκληρα χρόνια την ευρωπαϊκή πολιτική», καθώς, όπως είπε, υπάρχουν πολύ σοβαρά ζητήματα -οικονομία, ασφάλεια, μετανάστευση, εξωτερική πολιτική και άμυνα- που ζητούν απαντήσεις.\nΣχετικά με τη συγκυρία ολοκλήρωσης των διαπραγματεύσεων για το Brexit, ο κ. Κουμουτσάκος ανέφερε ότι συμπίπτει και με τον χρόνο διεξαγωγής των ευρωεκλογών το 2019. «Γι’ αυτό, η ΕΕ θα πρέπει ταυτόχρονα να διαμορφώσει ένα ρεαλιστικό όραμα, με συγκεκριμένες πολιτικές, που θα στηρίξουν τους πολίτες και θα δημιουργήσουν ξανά ένα ρεύμα επιτάχυνσης της ευρωπαϊκής ενοποίησης. Μόνον έτσι θα αποτρέψουμε την πιθανότητα ανάκαμψης των αντιευρωπαϊκών και λαϊκίστικών δυνάμεων», σημείωσε.\nΣτο περιθώριο της Συνόδου, ο κ. Κουμουτσάκος, ως εκπρόσωπος της Νέας Δημοκρατίας στην Task Force του Ευρωπαϊκού Λαϊκού Κόμματος για το Brexit έχει σειρά επαφών με Ευρωπαίους αξιωματούχους, αλλά και τον κύριο διαπραγματευτή της ΕΕ για το Brexit, Μισέλ Μπαρνιέ.\nΠροηγούμενος Έκκληση του Εμπορικού Συλλόγου στον Δήμο Αθηναίων για τα σκουπίδια


7 εκατομμύρια ενεργοποιήσεις για Android και iOS τα Χριστούγεννα\nΑυτά τα Χριστούγεννα, ο σάκος του Άγιου Βασίλη ήταν... παραφουσκωμένος με δώρα για τις Apple και Google, τόσο που είναι άξιο απορίας πως χώρεσε στις καμινάδες των Cupertino και Mountain View. Ανήμερα των Χριστουγέννων, σημειώθηκαν 6.8 εκατομμύρια ενεργοποιήσεις νέων συσκευών. Αυτές αντιπροσωπεύουν τόσο το iOS όσο και το Android, συνολικά. Η Google πάντως, ανακοίνωσε ότι παραμονή και ανήμερα Χριστουγέννων, σημείωσε 3.7 εκατομμύρια νέες ενεργοποιήσεις. Θα μπορούσε έτσι κάποιος να υποθέσει / υπολογίσει πως η μέρα των Χριστουγέννων ήταν πάνω-κάτω μοιρασμένη μεταξύ των δύο λειτουργικών συστημάτων. Η τύχη των ενεργοποιήσεων για Windows Phone... αγνοείται κάπου μεταξύ Βόρειου Πόλου και Redmond.


Ημέρα μνήμης Αχερίτου (31 Αυγούστου 1974) - ΕΚΚΛΗΣΙΑ ONLINE\nΣάββατο, 21 Αυγούστου 2021 15:31\nΑρχική » ΝΕΑ » Ημέρα μνήμης Αχερίτου (31 Αυγούστου 1974)\nΤης Θείας Λειτουργίας, του μνημοσύνου και της δέησης υπέρ ανευρεύσεως των αγνοουμένων θα προστεί εκ προσώπου του Πανιερωτάτου Μητροπολίτου Κωνσταντίας και Αμμοχώστου κ. Βασιλείου, ο αιδεσιμολογιώτατος Πρωτοπρεσβύτερος Χριστόδουλος Χριστοδούλου.\nΘ’ ακολουθήσει τρισάγιο και κατάθεση στεφάνων στο μνημείο πεσόντων και αγνοουμένων της κοινότητας.\nΘα τηρηθούν με αυστηρότητα όλα τα μέτρα κατά της πανδημίας.\nΗ όλη εκδήλωση τελεί υπό την αιγίδα του εντίμου Υπουργού Εξωτερικών κ. Νίκου Χριστοδουλίδη.\nΔιαμαρτυρία για δημοσιεύματα του Ιδρύματος «Ο Άγιος Χαράλαμπος»Χιλιάδες προσκύνησαν τον Σταυρό, την Εικόνα και το λείψανο του Αγίου Ιούδα Θαδδαίου στην Εκκλησία του


Terra Computerata » Archive for εγκέφαλος\nΆρθρα με ετικέτα “εγκέφαλος”\nΔημοσιευμένο από terracomputerata στην κατηγορία Διαδίκτυο, με ετικέτες: The Shallows, εγκέφαλος, Νίκολας Καρ\nwww.kathimerini.gr με πληροφορίες από The Guardian\nΠαρόμοια με το Διαδίκτυο η δομή του εγκεφάλου\nΔημοσιευμένο από terracomputerata στην κατηγορία Διαδίκτυο, με ετικέτες: δομή, εγκέφαλος\nΈρευνα αποκαλύπτει πώς διασυνδέονται οι νευρώνες μεταξύ τους και πώς από εκεί ορίζεται η συμπεριφορά.\nΣύμφωνα με τη νέα αυτή μελέτη, ο εγκέφαλος μοιάζει με ένα εκτεταμένο δίκτυο, όπως το Ίντερνετ. Το συμπέρασμα αυτό έρχεται σε αντίθεση με παλαιότερες επιστημονικές θεωρίες για την εγκεφαλική δομή. Μία νέα τεχνική που παρακολουθεί τα εγκεφαλικά σήματα και το πώς αυτά μεταφέρονται σε μικρές περιοχές του εγκεφάλου, έχει αποκαλύψει συνδέσεις ανάμεσα σε κέντρα που σχετίζονται με το στρες, την κατάθλιψη και την όρεξη. Η έρευνα που δημοσιεύτηκε από την Εθνική Ακαδημία Επιστημών της Μεγάλης Βρετανίας μπορεί να οδηγήσει στην πλήρη χαρτογράφηση του νευρικού συστήματος. Ο Λάρυ Σουάνσον και ο Ρίτσαρντ Τόμσον από το Πανεπιστήμιο της Ν. Καλιφόρνια πραγματοποιώντας πειράματα σε ποντίκια παρακολούθησαν την πορεία μοριακών «ιχνηλατών» σε εγκεφαλικά σημεία που σχετίζονται με την απόλαυση και την ανταμοιβή. Η πορεία τους κατέδειξε τέσσερα επίπεδα συνδέσεων. Αν ο εγκέφαλος είχε ιεραρχική δομή, παρόμοια με αυτή μίας εταιρείας, όπως πίστευε για πολύ καιρό η νευρολογία, το διάγραμμα θα καταδείκνυε ότι η κίνηση ξεκινούσε από την περιφέρεια για να καταλήξει σε κάποιο κέντρο. Αντίθετα, τα πειράματα φανέρωσαν κινήσεις ανάμεσα σε διαφορετικές περιοχές που μέχρι πρότινος δεν ήταν γνωστό ότι υπήρχε μεταξύ τους επικοινωνία. Αυτού του είδους η δομή ταιριάζει καλύτερα με αυτή του Ίντερνετ.\nΓεγονός είναι ότι η υπόθεση για μία τέτοιου είδους διασύνδεση στον τρόπο λειτουργίας του εγκεφάλου υπήρχε εδώ και αρκετό καιρό αλλά δεν είχε στοιχειοθετηθεί με πειράματα. Σύμφωνα με τον καθηγητή Σουάνσον, «είναι εντυπωσιακό το πόσο η σημερινή νευροεπιστήμη ορίζεται από το «ιεραρχικό μοντέλο», του οποίου οι ρίζες φτάνουν στο 19ο αιώνα, ειδικά στη νευρολογία. Το θέμα είναι, όμως, ότι τα συμπεράσματα που καταλήγουμε, επιβεβαιώνονται για πρώτη φορά». Όπως υποστηρίζει ο κ. Σουάνσον, η εργασία τους αποκαλύπτει ένα πολύ μικρό κομμάτι της χαρτογράφησης της λειτουργίας του εγκεφάλου και του δικτύου των νευρώνων. «Αυτήν τη στιγμή, δεν έχουμε ιδέα που μπορούμε να φτάσουμε, αλλά θεωρώ ότι η ακριβής αναλογία είναι αυτή της αποκωδικοποίησης του ανθρώπινου DNA: αποτελεί αυτήν τη στιγμή το θεμέλιο λίθο για τη σύγχρονη βιολογία, παρά το γεγονός ότι δεν έχει επέλθει ακόμη η κατανόηση της σημασίας της για την ανθρωπότητα».\nkathimerini.grμε πληροφορίες από bbc.com\nΔημοσιευμένο από terracomputerata στην κατηγορία υγεία, με ετικέτες: γυμναστική εγκεφάλου, εγκέφαλος, Νοητική προπόνηση\nΗ νοητική «προπόνηση» μπορεί να κρατήσει τον εγκέφαλο για πάντα νέο, σύμφωνα με μελέτη ειδικών του Πανεπιστημίου της Καλιφόρνιας στο Σαν Φρανσίσκο. Οπως είδαν οι ερευνητές ύστερα από πειράματα σε ηλικιωμένα ποντίκια, απλές νοητικές ασκήσεις όχι μόνο προλαμβάνουν, αλλά ακόμη και… σβήνουν τα «αποτυπώματα» που αφήνει ο χρόνος στον εγκέφαλο.\nΣυγκεκριμένα, όπως έδειξαν τα πειράματα, όταν τα ζώα εξασκήθηκαν επί έναν μήνα στο να διακρίνουν διαφορετικούς ήχους, εμφάνισαν αλλαγές τόσο στη δομή όσο και στη λειτουργία των περιοχών του εγκεφάλου που συνδέονται με την επεξεργασία των ήχων. Μάλιστα αυτού του είδους η… προπόνηση οδήγησε σε αύξηση κατά 20% στο κέντρο ακοής του εγκεφάλου των ανασταλτικών νευρώνων οι οποίοι καταστέλλουν τους εξωτερικούς ήχους (οι νευρώνες αυτοί εμφανίζουν μείωση στα ηλικιωμένα άτομα, με αποτέλεσμα να μην καθίσταται δυνατόν να διαχωρίζουν τις φωνές όταν υπάρχουν άλλοι ήχοι υποβάθρου).\nΔημοσιευμένο από terracomputerata στην κατηγορία παιχνίδι, με ετικέτες: εγκέφαλος, ηλεκτρονικά παιχνίδια νοητικής εξάσκησης\nΜετά το πέρας των έξι εβδομάδων καμία από τις τρεις ομάδες δεν παρουσίασε εμφανή βελτίωση των νοητικών της επιδόσεων στα τεστ γενικών νοητικών δεξιοτήτων. Βελτίωση εμφάνισαν αποκλειστικά τα άτομα της πρώτης ομάδας αλλά μόνο στην επίλυση των συγκεκριμένων προβλημάτων στα οποία είχαν εξασκηθεί. Κατά τον Adrian Owen, επιστημονικό υπεύθυνο της έρευνας, αυτό σημαίνει ότι η εξάσκηση στα ηλεκτρονικά παιχνίδια νοητικής εκγύμνασης δεν επηρεάζει ούτε ωφελεί τις υπόλοιπες νοητικές ικανότητες, συνεπώς η ιδέα ότι όταν εξασκείται κάποιος σε αυτά θα γίνει εξυπνότερος, είναι τελείως αβάσιμη. Συμπληρώνει βέβαια ότι τα παιχνίδια αυτά ούτε ωφελούν αλλά ούτε και βλάπτουν τον εγκέφαλό μας. Υπάρχουν όμως και άλλοι τρόποι για να μην αφήνουμε τον εγκέφαλό μας να «σκουριάζει». Και εν πάση περιπτώσει, αν κάποιος διασκεδάζει με αυτό τον τρόπο, έχει κάθε δικαίωμα να το κάνει. Ας μην αυταπατάται όμως ότι επειδή ανεβάζει τη βαθμολογία του σε αυτά τα παιχνίδια, γίνεται αυτομάτως και εξυπνότερος από άλλους ανθρώπους που δεν ασχολούνται με αυτό το είδος ψυχαγωγίας.\nΔημοσιευμένο από terracomputerata στην κατηγορία εξετάσεις, υγεία, με ετικέτες: εγκέφαλος, τροφή\nΔημοσιευμένο από terracomputerata στην κατηγορία έρευνα, Τ.Π.Ε., με ετικέτες: εγκέφαλος, εικονική πραγματικότητα, νευροεπιστήμη\nΟ ανθρώπινος εγκέφαλος χρειάζεται … γυμναστική\nΔημοσιευμένο από terracomputerata στην κατηγορία έρευνα, υγεία, με ετικέτες: βιντεοπαιχνίδια, εγκέφαλος\nΚατ’ αρχήν, τα έτη εκπαίδευσης παίζουν σημαντικό ρόλο στη δημιουργία νοητικού αποθέματος και στη γυμναστική του εγκεφάλου. Έρευνες έχουν δείξει ότι η μεγαλύτερη διάρκεια εκπαίδευσης θεωρείται προστατευτικός παράγοντας κατά της άνοιας. Η πανεπιστημιακή μόρφωση και η επιλογή στη συνέχεια μιας πνευματικά απαιτητικής εργασίας ελαττώνει τον κίνδυνο εμφάνισης νόσου Αλτσχάιμερ.\nΤο μέγεθος του εγκεφάλου μας κάνει καλούς gamers\nΔημοσιευμένο από terracomputerata στην κατηγορία έρευνα, παιχνίδι, με ετικέτες: βιντεοπαιχνίδια, εγκέφαλος\nΠιθανή δυσκολία ή αποτυχία στα βιντεο-παιχνίδια οφείλεται, σύμφωνα με αμερικανική έρευνα, στο μικρό μέγεθος του «νεοραβδωτού σώματος», μιας περιοχής του εγκεφάλου που εμπλέκεται στην μάθηση και τη μνήμη.\nΟι ερευνητές ανακάλυψαν ότι όσοι έχουν μεγαλύτερο νεοραβδωτό σώμα (striatum), μαθαίνουν να παίζουν games ταχύτερα και αποτελεσματικότερα. Τα πειράματα έγιναν σε εθελοντές, που έπαιζαν το βιντεοπαιγνίδι «Space Fortress», ο εγκέφαλος των οποίων αναλύθηκε με τομογραφίες. Διαπιστώθηκε ότι ακόμα και άτομα με υψηλό μορφωτικό επίπεδο, αν είχαν μικρό νεοραβδωτό σώμα, εμφάνιζαν χειρότερες επιδόσεις στο παιγνίδι.\nΌσοι είχαν μεγαλύτερο επικλινή πυρήνα, μια άλλη περιοχή του εγκεφάλου, η οποία αποτελεί τμήμα του λεγόμενου «κέντρου ανταμοιβής», τα κατάφερναν συστηματικά καλύτερα από άλλους κατά τις λίγες πρώτες ώρες του παιγνιδιού, ίσως επειδή είχαν ένα αίσθημα επίτευξης και ανταμοιβής. Αυτοί όμως τελικά που τα κατάφερναν πάντα καλύτερα από όλους, ήσαν όσοι είχαν μεγαλύτερα κάποια άλλα τμήματα βαθιά στο κέντρο του εγκεφάλου, όπως το κέλυφος και τον κερκοφόρο πυρήνα, που αποτελούν μέρη του νεοραβδωτού σώματος και σχετίζονται άμεσα με τη διαδικασία μάθησης, την απόκτηση νέων δεξιοτήτων και την προσαρμογή σε ένα μεταβαλλόμενο περιβάλλον.\nΟι άνθρωποι αυτοί έχουν συγκριτικό πλεονέκτημα, επειδή μπορούν να κάνουν πολλά πράγματα ταυτόχρονα.\nΟι επιστήμονες γενικά αποδέχονται ότι υπάρχει αναλογική σχέση ανάμεσα στο μέγεθος του εγκεφάλου και τη νοημοσύνη, όμως η εικόνα δεν είναι ξεκάθαρη.\nΣτο ζωικό βασίλειο, υπάρχουν ζώα με μικρότερους εγκεφάλους που φαίνεται να είναι πιο έξυπνα από άλλα με μεγαλύτερους εγκεφάλους, όπως π.χ. η μαϊμού σε σχέση με το άλογο ή ο άνθρωπος σε σχέση με τον ελέφαντα.\nΠάντως, σύμφωνα με τους ερευνητές, ας μην απογοητεύονται όσοι δεν έχουν πολύ μεγάλο εγκέφαλο, γιατί ο τελευταίος έχει αποδειχτεί ότι είναι ιδιαίτερα «εύπλαστος», δηλαδή με την κατάλληλη εκπαίδευσή του μπορεί να δημιουργήσει νέους νευρώνες και να καλύψει λιγότερο ή περισσότερο το όποιο μειονέκτημα του μεγέθους.\nΔημοσιευμένο από terracomputerata στην κατηγορία Διαδίκτυο, έρευνα, με ετικέτες: Gary Small, Wired, αλλαγές, εγκέφαλος\nΟι περισσότεροι από εμάς, τους πολίτες του αναπτυγμένου κόσμου, έχουμε τέτοιες σχέσεις με τους ηλεκτρονικούς μας υπολογιστές, που θα ήταν αδιανόητες πριν από δέκα ή κάτι χρόνια. Περνάμε το χρόνο μας ανταλλάσσοντας μηνύματα, σερφάροντας στο διαδίκτυο, και χαλαρώνοντας ή διασκεδάζοντας μέσω της online δικτύωσης. Σύμφωνα όμως με τον Dr Gary Small του πανεπιστημίου UCLA, όλα αυτά μας αλλάζουν. Ο εν λόγω διακεκριμένος νευρολόγος, έγραψε ένα βιβλίο με τίτλο: iBrain – Surviving the Technological Alteration of the Modern Mind, στο οποίο περιγράφει αυτό που ο ίδιος θεωρεί ως μια βαθιά επίπτωση της νέας τεχνολογίας στο μυαλό μας, και στη συμπεριφορά μας. Οι έρευνές του κατέληξαν στο συμπέρασμα πως η χρήση του ίντερνετ έχει μια καθοριστική επίδραση στον ανθρώπινο εγκέφαλο, ο οποίος όπως λέει, είναι πολύ πιο ευμετάβλητος απ` ότι οι περισσότεροι πιστεύουμε. Ειδικά όταν πρόκειται για νεαρά άτομα. Η επαναληπτική δραστηριοποίηση μας σε εργασίες έρευνας ιστοσελίδων, σερφαρίσματος κλπ. οδηγούν στην ανάπτυξη νευρώνων και συνάψεων μέσα στον εγκέφαλο, με αποτέλεσμα την αλλαγή του τρόπου σκέψης και συμπεριφοράς μας.\nΚαι ενώ το διαδίκτυο αναπτύσσει την εγκεφαλική λειτουργία σε ορισμένες περιπτώσεις, μπορεί επίσης να οδηγήσει και στην απώλεια της μνήμης. Μερικές έρευνες, έχουν καταλήξει στο ότι, η υπερβολική χρήση Η/Υ, μπορεί να οδηγήσει σε σύνδρομο μειωμένης προσοχής, κατάθλιψη ή ακόμη και άγχος, στα νεαρά άτομα.\nΔεν είναι όμως όλα μαύρα. Οι έρευνες του UCLA, απέδειξαν πως μια ώρα ιντερνετικής δραστηριότητας ημερησίως, βελτιώνει αισθητά την εγκεφαλική μας λειτουργία. Όπως αναφέρει ο Dr Small, «Επειδή ο εγκέφαλος μας είναι εύπλαστος, μπορεί και διαμορφώνεται ανάλογα με τις καθημερινές μας δραστηριότητες. Η παρατεταμένη χρήση του Η/Υ, διαμορφώνει και τον τρόπο σκέψης η συμπεριφοράς μας. Μαθαίνουμε να αντιδρούμε ταχύτερα σε οπτικά ερεθίσματα, και βελτιώνουμε τη προσοχή μας. Προσαρμοζόμαστε στο να επιλέγουμε ποιες πληροφορίες μας είναι χρήσιμες και ποιες όχι. Με αυτό τον τρόπο προσαρμοζόμαστε στην επεξεργασία τεράστιων ποσοτήτων πληροφοριών, οι οποίες εμφανίζονται και εξαφανίζονται με μεγάλη ταχύτητα στην οθόνη του νου μας ».\nΠαρόλα αυτά, κάποιοι ερευνητές θεωρούν πως η παρατεταμένη χρήση των Η/Υ καταστρέφει τις κοινωνικές μας δεξιότητες. Μια μελέτη του πανεπιστημίου του Stanford, κατέληξε στο ότι για κάθε ώρα που ξοδεύουμε μπροστά στην οθόνη, χάνουμε 30 λεπτά παραδοσιακής διαπροσωπικής συνάντησης μας με άλλους ανθρώπους. Όταν όμως χάνουμε την προσωπική μας επαφή με τους άλλους, τότε υπάρχει το ενδεχόμενο να μη μπορούμε να ερμηνεύσουμε τους ανθρώπους, καθώς αρχίζει και εκλείπει η εμπειρία μας επί της γλώσσας του σώματος, των εκφράσεων του προσώπου κλπ. που συνήθως αποκτάται στη διάρκεια των προσωπικών μας συναλλαγών με άλλους ανθρώπους. Έτσι αρχίζουν να υποφέρουν οι ανθρώπινες σχέσεις, και να μειώνεται η ικανότητα που έχουμε στη λήψη αποφάσεων. «Από ποιοτικής άποψης, οι γρήγορες αποφάσεις που παίρνουμε δεν έχουν σχέση με αυτές τις οποίες παίρνουμε μετά από σκέψη και κάποιο χρόνο», λέει ο Small. «Οι δεύτερες, έχουν ένα βάθος που δεν συναντάται στις πρώτες». Το κέρδος που παίρνουμε από τη χρήση Η/Υ είναι καθαρά θέμα ισορροπίας. «Αποτελεί κοινή λογική. Πρέπει να μοιραζόμαστε το χρόνο. Αν όλο το πρωί είσαι σκυμμένος στην οθόνη, το απόγευμα θα πρέπει να έρθεις σε προσωπική επαφή με άλλους ανθρώπους, και όχι να συνεχίσεις τη δικτυακή σου επαφή…» λέει. Και συνεχίζει: «Αν δεν χρησιμοποιείς κομπιούτερ, τότε πρέπει να αρχίσεις να το κάνεις. Ακόμη και μια ώρα την ημέρα βελτιώνει σημαντικά την δυνατότητα επεξεργασίας πληροφοριών. Ακόμη και σε άτομα ηλικίας 55-60 χρόνων».\nΈρευνα στο Διαδίκτυο: Τι κάνει; Δυναμώνει την ικανότητα να ενσωματωθούν και να επεξεργαστούν οι διάφορες πληροφορίες, και βελτιώνει την ικανότητα της λήψης αποφάσεων. Η γρήγορη και κατευθυνόμενη επικέντρωση σε πληροφορίες, μας βοηθά στην εστίαση της προσοχής, στην ανάλυση των πληροφοριών και στη λήψη άμεσων αποφάσεων. Η ερευνήτρια Pam Briggs του πανεπιστημίου Northumbria, ανακάλυψε πως οι χρήστες του ίντερνετ ξοδεύουν μόλις 2 δευτερόλεπτα ή και λιγότερο, σε κάθε συγκεκριμένο ιστότοπο πριν πάνε στον επόμενο. Και παρόλα αυτά, μπορούν και διαχειρίζονται σωστά την πληροφόρηση, παρά τη μεγάλη ταχύτητα. Αυτές οι υψηλής ταχύτητας δεξιότητες μπορούν να αποκτηθούν σε οποιαδήποτε ηλικία και να βελτιώσουν την εγκεφαλική λειτουργία. Ο καθηγητής Small συνέκρινε τους εγκεφάλους μεσήλικων που σπάνια χρησιμοποιούσαν το διαδίκτυο, με αυτούς έμπειρων χρηστών. Ανακάλυψε πως μετά από 5 μόλις ημέρες διαδικτυακής ενασχόλησης, τα τμήματα του εγκεφάλου των άπειρων ανθρώπων, έδειχναν τον ίδιο βαθμό δραστηριότητας, με αυτά των έμπειρων. Αυτό αποδεικνύει, πως η εγκεφαλική λειτουργία μπορεί να αλλάξει και να βελτιωθεί με τη χρήση του ίντερνετ, ακόμη και σε μεγαλύτερους στην ηλικία ανθρώπους.\nΓενικό σερφάρισμα: Τι κάνει;\nΕνθαρρύνει τη χρήση συνεχούς μερικής μόνο προσοχής και τμηματοποίησης δραστηριοτήτων, με αποτέλεσμα τη βλάβη στη διανοητική ικανότητα και τη πρόκληση ερεθισμού. Το να πηδάς από μια σελίδα στην άλλη χωρίς συγκεκριμένο σκοπό, μπορεί να είναι μια ευχάριστη ενασχόληση αλλά παράγει άγχος και κούραση. «Μπορεί κάποιος άνθρωπος να επισκέπτεται διάφορες ιστοσελίδες ενώ συγχρόνως να απαντάει στο ηλεκτρονικό του ταχυδρομείο, ή να μιλάει στο τηλέφωνο. Το μυαλό του τότε μπαίνει σε υψηλά επίπεδα άγχους. Το αποτέλεσμα είναι, όπως αναφέρουν πολλοί που δουλεύουν επί ώρες στο διαδίκτυο, να γίνονται λάθη, και να επέρχεται κόπωση και αφηρημάδα. Η μακροχρόνια απελευθέρωση ορμονών που προέρχονται από το στρες, βλάπτει την διανοητική ικανότητα και αλλάζει τα κυκλώματα του εγκεφάλου, που έχουν να κάνουν με τη διάθεσή μας αλλά και τη σκέψη μας». Προκειμένου να αποφευχθούν αυτές οι αρνητικές συνέπειες, ο Small συστήνει να κάνουμε τακτικά ολιγόλεπτα διαλείμματα. Μια μελέτη του πανεπιστημίου Harvard, βρήκε πως ένας γρήγορος υπνάκος 20-30 λεπτών, βοηθάει σημαντικά.\nΠαίζοντας παιχνίδια στον Η/Υ: Τι κάνει;\nΜπορεί να βελτιώσει τις δεξιότητες χειρισμού πολλών εργασιών ταυτόχρονα. Μπορεί επίσης να οδηγήσει σε αντικοινωνικές συμπεριφορές. Παλιές έρευνες έχουν αποδείξει, πως η υπερβολική ενασχόληση με ηλεκτρονικά παιχνίδια μπορεί να ανεβάσει το βαθμό του στρες, και να οδηγήσει σε βίαιη συμπεριφορά λόγω διάχυσης ορμονών στον οργανισμό. Έχει επίσης φανεί, ότι σε νέους ανθρώπους, μπορεί να οδηγήσει σε βλάβη του εμπρόσθιου τμήματος του εγκεφάλου το οποίο είναι υπεύθυνο για την αποτροπή βίαιης συμπεριφοράς εκ μέρους του ατόμου. Όλα τα ηλεκτρονικά όμως παιχνίδια δεν είναι ίδια. Όπως δεν είναι ίδιες και οι συνέπειές τους. Ο νευροφυσιολόγος Paul Kearney, από τη Νέα Ζηλανδία, μελέτησε άτομα που έπαιζαν μέχρι και 8 ώρες την εβδομάδα και ανακάλυψε πως οι δεξιότητές τους βελτιώθηκαν κατά 2.5 φορές μέσα σε μερικές μόνο εβδομάδες. Παράλληλα, έρευνες του πανεπιστημίου Rochester, κατέληξαν στο συμπέρασμα πως παίζοντας συστηματικά κάποια βιντεοπαιχνίδια, βελτιώνεται και η περιφερειακή όραση. «Τα βιντεοπαιχνίδια εξασκούν μια ολόκληρη γκάμα νευρολογικών λειτουργιών. Η τακτική ενασχόληση με αυτά, βελτιώνει πολλές από αυτές» λέει ο Small . Κάποια πιο εξειδικευμένα ηλεκτρονικά παιχνίδια όπως το Brain Age και το Brain Fitness Program της Nintendo, έχουν σχεδιαστεί ειδικά για τη βελτίωση της μνήμης και της γνωστικής ικανότητας. Πολλοί γιατροί συστήνουν παρόμοια παιχνίδια προκειμένου να αντιμετωπιστούν ασθένειες όπως αυτή του Alzheimer.\nΔημιουργώντας ένα μπλόγκ ή μια ιστοσελίδα: Τι κάνει;\nΔημιουργώντας κάτι τέτοιο, βελτιώνεται η σκέψη και η μνήμη.\n«Καθώς μαθαίνεις να δομείς έναν ιστότοπο ή μια ιστοσελίδα, τα τμήματα του εγκεφάλου που είναι απαραίτητα για λογικούς συνειρμούς και για τη μέση και μακροπρόθεσμη μνήμη μας, δέχονται προκλήσεις και συνεπώς ενδυναμώνονται» εξηγεί ο Small. Συνέχεια »\nΔημοσιευμένο από terracomputerata στην κατηγορία Διαδίκτυο, έρευνα, με ετικέτες: εγκέφαλος\nΗ νοημοσύνη είναι τεχνητή\nΔημοσιευμένο από terracomputerata στην κατηγορία επιστήμες, με ετικέτες: εγκέφαλος, νοημοσύνη, τεχνητή, φιλοσοφία\nH βασική τομή στη φιλοσοφία εδώ και αιώνες έχει να κάνει με τη μέθοδο της έρευνας. H επαγωγική λογική είναι η έρευνα που ξεκινά από τις επιμέρους γνώσεις, οι οποίες συντίθενται για να γίνουν ολοκληρωμένη θεωρία. H αναλυτική λογική είναι η αντίστροφη: από το όλον πρέπει να περάσουμε στο μερικό. Tο πεδίο σύγκρουσης αυτών των δύο θεωριών σήμερα έχει να κάνει με τη λειτουργία του νου. Aν αποδειχθεί ότι το μυαλό λειτουργεί από το μερικό προς το όλον, τότε οι οπαδοί της επαγωγικής λογικής θα έχουν κερδίσει. Aν αποδειχθεί το αντίστροφο θα έχουν χάσει. H συζήτηση αυτή γίνεται αιώνες τώρα και τα επιχειρήματα και των δύο πλευρών είναι λογικοφανή.\nO καθηγητής του Πανεπιστημίου Ταφτς, Ντάνιελ Ντένετ έχει μια άλλη πρόταση: αντί να υπάρχει η αιώνια διαμάχη για το πώς λειτουργεί το μυαλό, ας κατασκευάσουμε ένα κι ας το αφήσουμε ελεύθερο να δούμε πώς λειτουργεί. H τεχνητή νοημοσύνη, λέει, θα δώσει τη λύση σε αυτόν, τον παλιό διχασμό της φιλοσοφίας.\nΕνα από τα συμπεράσματα που ο καθηγητής Φιλοσοφίας και συγγραφέας 15 βιβλίων έχει καταλήξει είναι η απόρριψη του διχασμού πνεύματος και ύλης. Oι διδαχές του Kαρτέσιου ήθελαν τη συνείδηση κάτι ξεχωριστό από το σώμα, σχεδόν αντίθετα πράγματα που συμπτωματικά βρέθηκαν να συγκατοικούν. O Ντάνιελ Ντένετ θέλει να αποδείξει ότι το πνεύμα και το σώμα δεν είναι κατ’ ανάγκην αντίθετα. «O εγκέφαλος», λέει, «δεν είναι φτιαγμένος από διαφορετικά υλικά από το υπόλοιπο σώμα. Aντιθέτως, το σώμα μπορεί να νοηθεί ως μια τεράστια και πολύπλοκη πληροφοριακή μηχανή, μέρος της οποίας είναι το μυαλό». Aν όμως έτσι έχουν τα πράγματα τότε και οι μηχανές, που οι άνθρωποι κατασκευάζουν, κάποια μέρα θα αποκτήσουν συνείδηση.\nAκούγεται περίεργο; Eίναι τόσο περίεργο όσο ανεδαφική φαινόταν η πρόβλεψη πριν από σαράντα χρόνια του Χερμπ Σάιμον και του Μάρβιν Μίνσκι, ότι οι υπολογιστές κάποια μέρα θα κερδίσουν τον άνθρωπο στο σκάκι. «O Αλαν Τούρινγκ απέδειξε», λέει ο Ντάνιελ Ντένετ «ότι αν ο υπολογιστής μπορεί να κάνει τις τέσσερις πράξεις και μπορεί να ξεχωρίσει το μηδέν από το ένα, τότε είναι ικανός να κάνει τα πάντα. Mπορείτε να πάρετε μια σειρά ασυνείδητων λειτουργιών και να χτίσετε δομές… Mπορείτε να φτιάξετε ολόκληρο μυαλό… μπορείτε να κάνετε τις ιδέες να σκέπτονται τον εαυτό τους».\nO Ντένετ υποστηρίζει ότι ο καρτεσιανός διαχωρισμός ύλης και πνεύματος έχει υποσυνείδητα απορριφθεί από τους ανθρώπους. «Δεν είναι τυχαίο», λέει, «πως οι βιολόγοι μιλούν για τη “μητέρα φύση” και το τι αυτή σχεδιάζει. Δεν είναι τυχαίο πως όλοι οι προγραμματιστές υπολογιστών χρησιμοποιούν φράσεις όπως “το πρόβλημα μ’ αυτό το λειτουργικό σύστημα είναι ότι δεν καταλαβαίνει ότι έχει κι έναν έξτρα σκληρό δίσκο”. Aυτού του είδους οι φράσεις είναι πανταχού παρούσες και ασυνείδητες… Aυτό που λέω είναι να τις πάρουμε στα σοβαρά. Tότε αντί της καρτεσιανής άποψης που θέλει τη σκέψη στη σφαίρα των θεών και των πνευμάτων, θα έχουμε επαναφέρει το μυαλό πίσω στον υλικό κόσμο…».\nΤα πάντα ξεκινούν ως φιλοσοφία\nO Ντάνιελ Ντένετ χαρακτηρίζεται ως ο «ψηφιακός φιλόσοφος». Tι νόημα, όμως, μπορεί να έχει η φιλοσοφία σε μια εποχή που κυριαρχείται από τις μηχανές; Ποιo το όφελος να σκεφτόμαστε το «όλον», όταν η ανάλυση του «μερικού» φέρνει αποτελέσματα; Πολλοί τεχνοκράτες θεωρούν τη φιλοσοφία νεκρό γράμμα, μια χαμένη υπόθεση αερολογιών που δεν έχει πρακτική αξία στην εποχή της επιστήμης.\nAπέναντι τους στέκεται ο Ντένετ. Eπιφυλάσσει στη φιλοσοφία έναν σπουδαίο ρόλο: τη μητέρα όλων των επιστημών. «Στην αρχή τα πάντα ήταν φιλοσοφία», λέει. «O Aριστοτέλης είτε μελετούσε αστρονομία είτε φυσιολογία είτε ψυχολογία είτε φυσική και χημεία είτε μαθηματικά· τα πάντα ήταν τα ίδια γι’ αυτόν. Mελετούσε φιλοσοφία. Mετά αιώνες υπήρξε μια διαδικασία διύλισης. Σε κάθε περιοχή της γνώσης, τα ερωτήματα που αρχικά ήταν θολά και προβληματικά έγιναν με τον καιρό πιο ξεκάθαρα.\nAπό την στιγμή που συνέβη αυτό, τα ερωτήματα αυτά ξέφυγαν από τη φιλοσοφία και έγιναν επιστήμες… H φιλοσοφία είναι η μητέρα. Oι επιστήμες, τα παιδιά της. Δεν χρειάζεται να πάμε πολύ μακριά για να δούμε αυτή τη διαδικασία. Kατά τον 18ο αιώνα, η φυσική δεν ξεχώριζε από τη φιλοσοφία. H ψυχολογία είναι μία από τις πρόσφατες γεννήσεις της φιλοσοφίας, αυτό μπορούμε να το δούμε πολύ πρόσφατα, μόλις στο τέλος του 19ου αιώνα».\n«Aίσθησή μου είναι», συνεχίζει ο Ντένετ, «ότι προορισμός της φιλοσοφίας είναι να εργασθεί πάνω σε εκείνα τα θεμελιακά ερωτήματα που δεν έγιναν ακόμη επιστημονικά. Aπό τη στιγμή που θα γίνει ξεκάθαρο ποια είναι τα ερωτήματα και ποιες απαντήσεις μετράνε, τότε έχουμε επιστήμη. H φιλοσοφία δεν παίζει πλέον κανένα ρόλο. Γι’ αυτό μοιάζει να μην υπάρχει πρόοδος στη φιλοσοφία. Kάθε πρόοδος γίνεται νέο πεδίο έρευνας».\n– Douglas Hofstadter, Daniel Dennett, «Το εγώ της νόησης», εκδ. Κάτοπτρο\n– Daniel Dennett, «Απομυθοποίηση, Καταρρίπτοντας τον μύθο της θρησκείας», εκδ. Βανιάς\n– John Young, «Εγκέφαλος και φιλόσοφοι», εκδ. Κάτοπτρο\nΔημοσιευμένο από terracomputerata στην κατηγορία έρευνα, παιχνίδι, με ετικέτες: Tetris, εγκέφαλος\nΜπορεί να κλείνει φέτος 25 χρόνια ζωής σε ένα «σύμπαν» όπου το προσδόκιμο είναι σαφώς χαμηλότερο, όμως παραμένει ιδιαίτερα δημοφιλές. Μπορεί επίσης να είναι ένα από τα απλούστερα ηλεκτρονικά παιχνίδια, όμως το Τetris έχει έναν άσσο στο… τουβλάκι: σύμφωνα με μια νέα έρευνα αυξάνει τη φαιά ουσία του εγκεφάλου.


Η ΗΜΕΡΟΜΗΝΙΑ ΕΝΑΡΞΗΣ ΠΑΡΑΓΩΓΗΣ ΤΗΣ DBX ΕΡΧΕΤΑΙ ΑΠΟ ΤΗΝ ΙΔΙΑ ΤΗΝ ΕΤΑΙΡΙΑ ΠΟΥ ΕΠΙΣΗΣ ΑΝΑΦΕΡΕΙ ΠΩΣ ΘΑ ΓΙΝΕΤΑΙ ΣΕ ΕΝΑ ΝΕΟ ΕΡΓΟΣΤΑΣΙΟ.\nΣε ένα χρόνο από σήμερα η Aston Martin θα λανσάρει το πρώτο SUV στην ιστορία της και παράλληλα ένα αντίπαλο μοντέλο απέναντι στην πιο πολυτελή Bentley Bentayga και την σούπερ σπορ Lamborghini Urus. Η παραγωγή της DBX, όπως θα ονομάζεται, θα ξεκινήσει στο νέο εργοστάσιο της Aston Martin, στο St. Athan στη Νότια Ουαλία. Ο χώρος ανήκε παλιότερα στο Υπουργείο Άμυνας όπου κατασκευάζονταν ειδικά οχήματα και στη συνέχεια εξαγοράστηκε από την Aston Martin.\nΑυτό θα είναι το δεύτερο εργοστάσιο της μάρκας μετά το Gayton, ενώ υπάρχει υποδομή για την κατασκευή των ηλεκτρικών Aston Martin που θα ακολουθήσουν στα επόμενα χρόνια κάτω από το σήμα της Lagonda. Προς το παρόν απασχολούνται στο St. Athan περίπου 100 εργάτες με το σύνολο τους να ανεβαίνει στους 200 όταν ξεκινήσει η παραγωγή της DBX και στους 700 από το 2020. Στο παρακάτω βίντεο θα δείτε τις εγκαταστάσεις του νέου εργοστασίου της Aston Martin.


Αρχική σελίδαTIPS Περισσότερες από τις μισές παντρεμένες Ελληνίδες ψάχνουν... εραστή\nskotino Φεβρουαρίου 20, 2020\nΔΙΑΦΟΡΑ ΕΛΛΑΔΑ TIPS\nΑνώνυμος 20 Φεβρουαρίου 2020 - 11:21 μ.μ.\nΑνώνυμος 20 Φεβρουαρίου 2020 - 11:30 μ.μ.\nΑνώνυμος 20 Φεβρουαρίου 2020 - 11:41 μ.μ.\nΑνώνυμος 20 Φεβρουαρίου 2020 - 11:44 μ.μ.\nΑνώνυμος 20 Φεβρουαρίου 2020 - 11:50 μ.μ.\nΑνώνυμος 20 Φεβρουαρίου 2020 - 11:52 μ.μ.\nΑνώνυμος 20 Φεβρουαρίου 2020 - 11:54 μ.μ.\nΑνώνυμος 21 Φεβρουαρίου 2020 - 12:15 π.μ.\nΑνώνυμος 21 Φεβρουαρίου 2020 - 12:17 π.μ.\nMιχαλης Πετρελης 20 Ιανουαρίου 2021 - 3:21 π.μ.\nhttps://www.youtube.com/watch?v=ahy2QdYmTTQ en.uoa.gr knowledge that evolves - Φυξηλις Πασχαλης Καμορα - θυρα 4


Μέμος Μπεγνής: «Με σβερκώνει και μου δίνει ένα ασύλληπτο...» (βίντεο) | Pronews\nΜέμος Μπεγνής: «Με σβερκώνει και μου δίνει ένα ασύλληπτο...» (βίντεο)\nΟ Μέμος Μπεγνής μίλησε Στη φωλιά των Κου Κου και τον Γιάννη Πουλόπουλο και μίλησε για ένα περιστατικό που συνέβη στο καμαρίνι του.\n«Ήμουν στο ίδιο καμαρίνι με τον Πυγμαλίωνα Δαδακαρίδη και μπαίνει μια κοπέλα μέσα και μου λέει «μπορώ να σε φιλήσω». Λέω «βεβαίως». Με σβερκώνει και μου δίνει ένα γλωσσόφιλο ασύλληπτο!\nΔεν έχω πάρει 10,000 ευρώ το επεισόδιο, έχω φτάσει κοντά όμως. Βγάζαμε πάρα πολλά χρήματα τότε και δεν τα εκτιμούσαμε κιόλας.\nΔεν μπορώ να ζήσω με έναν άνθρωπο για πάντα, για το υπόλοιπο της ζωής μου. Μου φαίνεται αδιανόητο. Έχω βρει το έτερόν μου ήμισυ, αλλά κάποια στιγμή αδελφοποιούνται τα πράγματα. Μπορεί να κάνεις μια συμφωνία, εγώ θα κάνω τη ζωή μου, θα κάνεις κι εσύ τη ζωή σου, αλλά θα είμαστε μαζί. Πολύ υγιές το βρίσκω αυτό. Και είναι πολύ υγιές, δύο άνθρωποι που μένουν στο ίδιο σπίτι να κοιμούνται σε χωριστές κρεβατοκάμαρες. Γιατί θα πρέπει με τον άλλον να κοιμάμαι αγκαλιά κάθε βράδυ; Εγώ δεν μπορώ να συγκατοικώ, θα πετάξω τον άλλον από το μπαλκόνι.\nΑν μου πει το έτερόν μου ήμισυ ότι με απάτησε, θα πω καλά έκανες, πέρασες ωραία»;